qundao/data-zh-poetry huggingface dataset:
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其九
作者：洪亮吉
朝代：清
体裁：七言绝句

无端灯影欲迷星，高拄檐牙下绕汀。空里忽惊添异采，晚霞黄入电光青。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其二
作者：洪亮吉
朝代：清
体裁：七言绝句

晓日华筵水上开，琐厅千尺接层台。笙歌小部雍容甚，都杂儿童竹马来。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其五
作者：洪亮吉
朝代：清
体裁：七言绝句

束素腰纤点屐高，花非勺药即樱桃。旁人错认红妆好，十五吴姬刺锦篙。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其八
作者：洪亮吉
朝代：清
体裁：七言绝句

水心亭北接危城，亭左先闻按玉笙。且觅柳阴深处坐，暂停杂伎奏新声。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其六
作者：洪亮吉
朝代：清
体裁：七言绝句

偶然击楫趁波平，也学津船打鼓行。消受小年无个事，一花开处一飞觥。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其十
作者：洪亮吉
朝代：清
体裁：七言绝句

百重担子憩墙阴，小合高擎唱点心。一样酒帘花外飐，乱吹羌笛搊胡琴。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其十一
作者：洪亮吉
朝代：清
体裁：七言绝句

薄暝遥看打桨迎，紫微花点照波明。若非万里桥横岸，尚认吴头楚尾行。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其十二
作者：洪亮吉
朝代：清
体裁：七言绝句

廿年前乏此花枝，小艇何由泛曲池。此日黔阳似江左，当筵为谱采莲词。
十六日姜廉使开阳招同冯巡抚光熊万方伯宁吴超尼堪什张继辛三观察暨徐太守日纪听绿轩赏荷即席为赋采莲词十二首并邀诸君同作·其四
作者：洪亮吉
朝代：清
体裁：七言绝句

鸣驺来处甫侵晨，午榻横排任欠伸。各占一亭陈百戏，却忘宾主是何人。
十六日消寒九集湛碧亭禅房看雪至二鼓乃返·其一
作者：洪亮吉
朝代：清
体裁：五言律诗

及此初更后，冥冥雪乍晴。林峦互萧瑟，水月与空明。兀讶楼台影，寒流鸟雀声。倩谁图作障，一角傍山城。
十六日消寒九集湛碧亭禅房看雪至二鼓乃返·其二
作者：洪亮吉
朝代：清
体裁：五言律诗

蛮方惭久驻，丰岁喜频仍。一尺道旁雪，万家门外灯。爆从冰柱裂，月共冻雷升。此夕清虚景，还应念远朋。
十四夜同人至各庙观灯棚归路过白云溪步月
作者：洪亮吉
朝代：清
体裁：五言律诗

青牛老子庙，白马社公祠。古屋门齐敞，疏灯架已支。冻梅才放后，春月正圆时。却向云溪步，无嫌夜漏迟。
十四夜坐月
作者：洪亮吉
朝代：清
体裁：古风

初三逮十四，月止晴一宵。差喜魄巳圆，清光彻层霄。邻东歌吹声，舍北亦叫号。丰岁庶有期，中坐喧酒豪。而我亦甚閒，衔杯饮陶陶。一酌天宇开，再酌云气消。悠然到三酌，月采如鲛绡。儿女集我前，竞索梨与桃。础润既巳收，房㢃步周遭。幸此彻夜光，欢喜到汝曹。他时返江南，水郭景倍饶。结伴或采菱，沿堤泛轻桡。比舍携密亲，相将走溪桥。此景汝勿忘，兴至我欲谣。红烛忽敛辉，开帘巳崇朝。
十四日夜起
作者：洪亮吉
朝代：清
体裁：五言律诗

及此三更后，唫堂寂不哗。夜云时作态，春月亦能华。蝶梦穿书幌，虫声落画叉。空明一湾水，似不隔窗纱。
十四日未刻抵安阳赵大令为招春灯社火宴客海棠诗屋至三鼓乃别翊日更邀游天宁禅寺设百戏饯别醉中赋赠
作者：洪亮吉
朝代：清
体裁：古风

邺中十万户，一户排双灯。城东城西径十里，万影碍月难东升。安阳大令我素知，飞书约我停少时。排门灯影看不足，中有戛竹兼吹丝。红尘障天绿波掣，马尾摇风马头月。鼓楼街北萧寺东，齐捲珠帘看飞雪。昨日醉几场，好友为我招张王。海棠诗屋围社火，夜半更约倾千觞。今晨别何地，更遣聋丞控飞骑。佛楼开处面广场，辟户为余陈百戏。此回元夕无不有，月影灯光与杯酒。董生董生惜前走，说与王郎应妒否。更排石级上石亭，一城华灯尚若星。摩挲金石百回步，足力倦处开僧扃。念君官事忙如许，众里离觞复频举。一晌歌声压彩云，梅花山馆飞如雨。君持手板舆前立，我瓣心香马头揖。别袂犹馀烛烬光，离亭已暗风沙色。
十国纪
作者：洪亮吉
朝代：清

典午十六国，大半起西北。唐余十国帝复王，十九皆起东南方。
十月六日同朱大桂芳孙大星衍城南晚步
作者：洪亮吉
朝代：清

十日五日一出游，原上草木初辞秋。惜哉岁歉寡欢思，且觅二子吟穷愁。市中扰扰无百家，落日鼓已鸣官衙。饥民入市竞挐攫，野店插竹凭拦遮。故人住近宫墙左，破壁经时有烟火。吏病无能索市租，客来聊复供山果。芒鞋日晚踏市尘，城上月出光愁人。斜阳欲没尚未没，照曜树顶栖鸟嗔。城南城北荒途永，城里蓬蒿余百顷。桧柏难寻隐士坛，辘轳已断仙人井。前时一雨润麦田，短麦稍喜抽平阡。已看黄口竭樵采，忍听白发谈丰年。道旁一辈还相告，曰昨征西捷书到。百斛襄船米禁开，征人失喜居人噪。我今作客虽一方，百里尚得称吾乡。眼中见此谁得忍，树赤无皮石无粉。
十月初六日同人集积善大令晚香精舍看菊并出古琴十六相示即乞主人与何水部道生于花下抚琴率成长句
作者：洪亮吉
朝代：清
体裁：古风

琴琴不同声，花花不同色。琴标六代元宋唐，花放百枝黄赤白。古琴泠泠一十六，其外萧疏尽丛菊。琴囊满墙花满屋，一本花开弹一曲。主人岂止能爱琴，爱琴兼赏琴知音。何郎三十妙指法，花下一见先题襟。主人岂止能爱菊，尤爱看花人不俗。为花筑屋亦殊雅，别自扃门不烦仆。我生嗜古癖未忘，旧物先抚澄心堂。题名元祐三十字，洗以菊水逾清光。灌花初完抚琴好，犹有春泥在长爪。琴声愔愔花袅袅，花韵都浮七弦表。客弹一回主一回，千朵万朵花徘徊。罢琴置酒客不去，花下促坐倾千杯。琴停既无声，菊暝亦无影。主人离披客酩酊，明月入来窥藻井。
千秋岁·瓶梅
作者：洪亮吉
朝代：清
体裁：词

春来心性。花与人同命。香未拆，愁先迸。一枝聊供汝，五夜谁相讯。最好是，百花头上恹恹病。昼永寒先警。骨冷魂尤劲。花总谢，香难并。几丝芳意织，一瓣心香永。拚得是，闭门风雨无人省。
午日拜纱葛香药之赐纪恩一首
作者：洪亮吉
朝代：清
体裁：古风

弱冠为人师，逮今几卅年。人言绅佩荣，簪毫入中天。经传圣人孙，戍削甫及肩。朝朝食天厨，齑盐梦仍牵。日午宣赐来，鹄立朵殿边。缤纷香药丸，纱葛欣有联。才出内左门，传宣复连翩。俯念节物佳，当食更赐鲜。我苦无母遗，承恩涕沦涟。会当家祭时，持此告寝筵。
午睡
作者：洪亮吉
朝代：清

一树藤花六尺床，饧箫声远绕空墙。幽眠乍起浑无事，新月在天春昼长。
半山看雨
作者：洪亮吉
朝代：清
体裁：古风

雨声欲走北，风力欲挽西。遂令一谷云，分向西北飞。风惊西来雨北走，天顶依然挂星斗。风声雨声入夜昏，鸟归人归争一门。君不见归人归鸟何太急，鸟亦有巢人有笠。
半月台久坐
作者：洪亮吉
朝代：清
体裁：五言律诗

正值下弦候，来登半月台。梦中双屐远，足底万扉开。阅世馀乔木，流光渍古苔。他时阑楯葺，应许醉千回。
半道宿吴公壁
作者：洪亮吉
朝代：清
体裁：古风

危途怯宵征，百步亦千折。我攀飞鸟巢，忽见孤僧室。同侪亦惊喜，天上一灯出。宁知到天上，石屋左右列。酌我山腹泉，心空水清澈。重阳犹未届，霜露已成雪。危梯延客卧，肤冻惨欲裂。濛濛衾枕腻，岚翠入窗密。烧灯虽未烬，辨色戒行疾。出屋望始惊，山禽挂枝歇。
华严洞外山甚秀折而无名县人赵氏聚族居焉余岁试安顺赵氏子弟获隽者文武各二人因以读书名其山从土人所请也
作者：洪亮吉
朝代：清
体裁：七言绝句

城南十里路回环，百折烟岚水一湾。却喜青衫迎马首，华严洞口读书山。
卖花声
作者：洪亮吉
朝代：清
体裁：词

独客正思家。到晓啼鸦。洒窗寒雨又如麻。不放南枝开到好，春有些差。客里事堪嗟。似锦年华。几人红泪隔窗纱。燕子平生真恨事，不见梅花。
卖花声·春分
作者：洪亮吉
朝代：清
体裁：词

草绿未成茵。柳线难匀。等闲莺语几曾闻。只让杏花同燕子，占尽春分。心切望朝暾。雾暗连晨。关心西北有征尘。日日玉堂天上坐，却是閒人。
卖花声·过三叉河赠练塘僧
作者：洪亮吉
朝代：清
体裁：词

洲样亦如瓜。浅泊江沙。二分月已透窗纱。留得雪泥鸿爪影，都为梅花。稍远市楼哗。港到三叉。山僧亲为煮山茶。白发一龛忘世久，与證年华。
南乡子 其一 自云溪放舟至青山庄
作者：洪亮吉
朝代：清
体裁：词

药王庙，晏公祠。北关刚值午晴时。三折水程欣已到。都赞好。门外水田门内沼。
南乡子 其二 自云溪放舟至青山庄
作者：洪亮吉
朝代：清
体裁：词

花坞曲，月廊周。半塘烟雨几时收。百步小桥随鹤过。思久坐。翡翠北轩晴日堕。
南村散赈图为山阳尉题
作者：洪亮吉
朝代：清

河流东来不可当，忆昨鱼鳖升君堂。官卑方摄丞簿尉，天险欲合江淮黄。河流决城已旬日，散赈遂呼尉官出。尉官耳聋年六十，验票呼人百无失。大者屋角狂狐奔，小者树底饥鹰蹲。头颠颈缩三日饿，共盼赈粟来空村。持瓢举釜复携斗，已见千人立沙阜。黄衫小吏足不停，村后村前更招手。深泥没髁无肩舆，尉来村北跨一驴。行筹散尽整鞭去，不遣索米来豪胥。淮阴太守知君绩，早晚台端奏贤迹。君今所补非寸尺，不见遗黎活千百。
南楼忆旧诗四十首·其一
作者：洪亮吉
朝代：清
体裁：七言绝句

沿溪楼阁枕南头，溪水迢迢自北流。怪底近来乡梦好，一旬多半杏花楼。
南楼忆旧诗四十首·其七
作者：洪亮吉
朝代：清
体裁：七言绝句

黄泥墙北飏街尘，箫鼓嘈嘈听未真。清晓上书还未半，巷头不放看迎春。
南楼忆旧诗四十首·其三
作者：洪亮吉
朝代：清
体裁：七言绝句

循廊三折入层梯，板屋居然判畛畦。不向大家厨索米，自泥新灶小楼西。
南楼忆旧诗四十首·其三十
作者：洪亮吉
朝代：清
体裁：七言绝句

银泥槅子粉红墙，蛱蝶游蜂尔许忙。一阵暖风初过处，百花齐扑晒衣场。
南楼忆旧诗四十首·其三十一
作者：洪亮吉
朝代：清
体裁：七言绝句

才过中元又下元，赛神箫鼓巷头喧。年来台阁多新样，都插宫花扮杏园。
南楼忆旧诗四十首·其三十七
作者：洪亮吉
朝代：清
体裁：七言绝句

除夕初开宴喜筵，诸孙合队拜床前。有心欲乞奇书读，辞却朝来押岁钱。
南楼忆旧诗四十首·其三十三
作者：洪亮吉
朝代：清
体裁：七言绝句

新来小婢胜樵青，识字依稀认一丁。乞与百番书纸仿，韦郎十五擅书名。
南楼忆旧诗四十首·其三十九
作者：洪亮吉
朝代：清
体裁：七言绝句

露滴新红水染蓝，两重门里试单衫。荠花撩乱春如海，记得年时三月三。
南楼忆旧诗四十首·其三十二
作者：洪亮吉
朝代：清
体裁：七言绝句

手简先蒙群从招，郭东明日合登高。晚来乳媪床头说，好吃倪家九日糕。
南楼忆旧诗四十首·其三十五
作者：洪亮吉
朝代：清
体裁：七言绝句

昨宵短至饮梅浆，功课新添日影长。还喜学堂人散早，初三新月上红墙。
南楼忆旧诗四十首·其三十八
作者：洪亮吉
朝代：清
体裁：七言绝句

园扉斜对礼门开，才著�衫马巳催。惹得比邻皆注目，秀才初谒泮宫来。
南楼忆旧诗四十首·其三十六
作者：洪亮吉
朝代：清
体裁：七言绝句

槅子通明刷绛纱，小庭三面放秋花。巳凉天气清如许，约伴今宵守月华。
南楼忆旧诗四十首·其三十四
作者：洪亮吉
朝代：清
体裁：七言绝句

一室如瓢枕水隈，绿杨影里小门开。纸鸢脱手人惊散，却值先生曳杖来。
南楼忆旧诗四十首·其九
作者：洪亮吉
朝代：清
体裁：七言绝句

一年多半住江村，馈岁匆匆入里门。不待郡城元日到，江船先巳送河豚。
南楼忆旧诗四十首·其二
作者：洪亮吉
朝代：清
体裁：七言绝句

载来尘具不盈车，孤另偏应托外家。绝似几番霜信后，一枝篱落寄生花。
南楼忆旧诗四十首·其二十
作者：洪亮吉
朝代：清
体裁：七言绝句

问讯厨娘去不回，归宁百遍使人催。五更枕上春波响，知是山桥艇子来。
南楼忆旧诗四十首·其二十一
作者：洪亮吉
朝代：清
体裁：七言绝句

楼前杨柳最依依，楼下人家试裌衣。那识清明好时节，满楼胡蝶杂花飞。
南楼忆旧诗四十首·其二十七
作者：洪亮吉
朝代：清
体裁：七言绝句

八字门偏路复叉，春阴曾不隔窗纱。冥濛添得墙头黑，知是东邻皂荚花。
南楼忆旧诗四十首·其二十三
作者：洪亮吉
朝代：清
体裁：七言绝句

连廛北出灶新添，叠日斋厨课米盐。买得吕家新宅子，小房分住白云尖。
南楼忆旧诗四十首·其二十九
作者：洪亮吉
朝代：清
体裁：七言绝句

一条幽径几家通，径转偏怜曲似弓。携得纸灯何处去，石榴厅北捉秋虫。
南楼忆旧诗四十首·其二十二
作者：洪亮吉
朝代：清
体裁：七言绝句

寻常不放到门边，生小都怜疾病牵。记得廿三逢县考，小心嘱上渡头船。
南楼忆旧诗四十首·其二十五
作者：洪亮吉
朝代：清
体裁：七言绝句

别开池馆隔重墙，半种芙容半海棠。留得一方明月在，倩人凉夜捉迷藏。
南楼忆旧诗四十首·其二十八
作者：洪亮吉
朝代：清
体裁：七言绝句

尘上真疑欲污人，寻常众里亦嫌身。蓬门一例先教锁，明日高斋会六亲。
南楼忆旧诗四十首·其二十六
作者：洪亮吉
朝代：清
体裁：七言绝句

社公生日是来朝，巳听沿门画鼓敲。今岁烛龙添九节，簇灯还插满池茭。
南楼忆旧诗四十首·其二十四
作者：洪亮吉
朝代：清
体裁：七言绝句

新裁锦袄束当胸，竞渡先将逆浪冲。日午晏公祠外路，暖波初试小青龙。
南楼忆旧诗四十首·其五
作者：洪亮吉
朝代：清
体裁：七言绝句

婉转随娘识百忧，贫家照水亦梳头。不知梁燕缘何事，却怪春人懒下楼。
南楼忆旧诗四十首·其八
作者：洪亮吉
朝代：清
体裁：七言绝句

夜寒窗隙雨凄凄，长短灯檠燄欲迷。分半纺丝分半读，与娘同听五更鸡。
南楼忆旧诗四十首·其六
作者：洪亮吉
朝代：清
体裁：七言绝句

三月青黄不接时，燕南书札寄归迟。朝来欲籴桃花米，巳报租船到水湄。
南楼忆旧诗四十首·其十
作者：洪亮吉
朝代：清
体裁：七言绝句

十龄左右谢家甥，孤露偏怜易长成。绾得一般双角髻，家家户户拜新正。
南楼忆旧诗四十首·其十一
作者：洪亮吉
朝代：清
体裁：七言绝句

侍郎宗派号东庄，爱女先教住近坊。便了作奴如愿婢，有人分日馈羹汤。
南楼忆旧诗四十首·其十七
作者：洪亮吉
朝代：清
体裁：七言绝句

久别都应见面生，相逢几遍问年庚。早来阿母房前过，亲切重闻唤小名。
南楼忆旧诗四十首·其十三
作者：洪亮吉
朝代：清
体裁：七言绝句

天中节后赛神多，十六云车次第过。刚是卷帘迎面看，水嬉又报进城河。
南楼忆旧诗四十首·其十九
作者：洪亮吉
朝代：清
体裁：七言绝句

走索人教细马驮，十番才了又秧歌。临街楼上懵腾坐，要看鱼龙彻夜过。
南楼忆旧诗四十首·其十二
作者：洪亮吉
朝代：清
体裁：七言绝句

西头阿姊惯句留，小极扶梯不上楼。约得走桥诸女伴，背人月午更梳头。
南楼忆旧诗四十首·其十五
作者：洪亮吉
朝代：清
体裁：七言绝句

清明过了又端阳，母不梳头针线忙。几日断餐缘底事，叠钱来买束修羊。
南楼忆旧诗四十首·其十八
作者：洪亮吉
朝代：清
体裁：七言绝句

江乡丰岁景偏饶，亲制连环小样糕。一榼牢丸三百颗，岁除筵上吃元宵。
南楼忆旧诗四十首·其十六
作者：洪亮吉
朝代：清
体裁：七言绝句

众里聪明百不如，学将新样写神荼。比邻一半迎春帖，乞取萧郎弱腕书。
南楼忆旧诗四十首·其十四
作者：洪亮吉
朝代：清
体裁：七言绝句

迎门西去径欹斜，曲曲房廊被柳遮。一尺井阑凉沁骨，记曾团坐说人家。
南楼忆旧诗四十首·其四
作者：洪亮吉
朝代：清
体裁：七言绝句

七龄入学感孤儿，逃塾先教都讲嗤。灯下国风还课读，始知阿母胜严师。
南楼忆旧诗四十首·其四十
作者：洪亮吉
朝代：清
体裁：七言绝句

只把聪明誉悯孙，说将孤露便声吞。纱帷寂莫庭花死，垂泪频过通德门。
南歌子·古州道中
作者：洪亮吉
朝代：清
体裁：词

似柳应同韵，疑花未解羞。惯抛白足上危楼。喜折连枝果叶、插人头。生熟居然异，形声迥不侔。怪来行立总如猴。拗得脆蛇寸寸、啖同游。
南泉山
作者：洪亮吉
朝代：清
体裁：古风

今朝天气晴，灵鹊声有喜。言遵南泉山，异境乃独启。乔枝森上耸，侧出悟石理。生翠羃一山，空青露如洗。踪疲方问路，绝顶尚三里。袅袅石鼎香，迎人入亭里。天风荡衣袂，云白欲缘履。卑瞻穷万仞，微辨爨烟起。却哂下方人，经旬居釜底。
南笼府东郊试射士作·其一
作者：洪亮吉
朝代：清
体裁：七言绝句

盘马场西绿欲匀，红旗猎猎起纤尘。贪看一角春山翠，忘却当前角伎人。
南笼府东郊试射士作·其二
作者：洪亮吉
朝代：清
体裁：七言绝句

一条驰道倚晴空，破晓先闻响角弓。正是柳塘风急处，乱花随马入云中。
南笼苦旱余扺郡二日即得骤雨然麦苗未畅发也十三夜甫就枕即闻雷声自南来雨急如注彻晓不止喜而有作即柬张太守凤枝
作者：洪亮吉
朝代：清
体裁：七言律诗

经旬谁说使车閒，忧旱心情未解颜。乍觉清凉思拥被，忽惊雷雨欲移山。沿堤松柏争飞瀑，合队乌鸦猛叩关。却趁电光升阁望，巳闻欢喜到苗蛮。
南笼试院即事
作者：洪亮吉
朝代：清
体裁：七言律诗

衙斋高处逼浮屠，天半楼台落日孤。云气大都红似火，居人多半黑于乌。城隅尚隔三层岭，树杪惊看四出途。也识搏㺜饶瘴厉，怕从直北展舆图。
南笼道中夜行
作者：洪亮吉
朝代：清
体裁：七言绝句

蓝舆三折面方塘，雨后溪光著意凉。行到石桥刚夜半，野花残月斗深黄。
卫辉行馆忆己酉春计偕北上阻雨于此一日逆旅主人尚识之
作者：洪亮吉
朝代：清
体裁：七言绝句

临街楼上雨纵横，三载重来感客情。莫讶马前双节引，道旁还识弃繻生。
即事
作者：洪亮吉
朝代：清
体裁：五言律诗

一屋都无壁，禽声四面穿。断崖冰柱瘦，高树日光圆。便作摊书舫，愁无载酒船。幽眠正酣处，促起听传宣。
即事
作者：洪亮吉
朝代：清

去冬淮安荒，民死十七八。天意未可知，水荒兼旱魃。感兹财赋地，频复降兹罚。抑闻物力侈，商贾更轻滑。土木既已繁，多金建崇刹。奢淫理召祸，谁复肯深察。盛夏百草枯，炎炎肆诛杀。
即事
作者：洪亮吉
朝代：清
体裁：七言绝句

山云朵朵欲凌空，罩得山花处处红。自觉著书心地彻，不知身在白云中。
即事·其一
作者：洪亮吉
朝代：清
体裁：古风

携尊访幽客，三至不一遇。门前秋树好，树下石堪据。凉风西南来，竟尔挈衾具。近删诗不作，颇复减思虑。惟于人事外，时得少佳趣。白鸟笑客狂，翩翩入林去。
即事·其二
作者：洪亮吉
朝代：清
体裁：古风

朝阳出偏迟，昨夜路仍湿。车行三里外，已有暗香袭。幽人邀客住，一屋大如笠。平铺波万顷，高下见阶级。居然空色相，顾视尚难入。万朵白藕花，鹭丝何处立。
即席赠程司理师乐
作者：洪亮吉
朝代：清
体裁：五言律诗

清绝程司理，官贫日课诗。心香原有属，手板不曾持。肯作通方吏，宁为多士师。梅花三百首，风味耐寻思。
却扇诗为吴孝廉鼒赋·其一
作者：洪亮吉
朝代：清
体裁：七言绝句

誉妇诗成百口传，可知标格本天然。青绫步帐曾相识，我是张�友谢�。
却扇诗为吴孝廉鼒赋·其三
作者：洪亮吉
朝代：清
体裁：七言绝句

耳语临岐记可真，回头生怕阿兄嗔。看花迟早寻常事，莫作蓬瀛第二人。
却扇诗为吴孝廉鼒赋·其二
作者：洪亮吉
朝代：清
体裁：七言绝句

半臂新裁蜀锦鲜，薄寒聊与压吟肩。马头明月如团扇，偏照悤悤惜别筵。
却扇诗为吴孝廉鼒赋·其四
作者：洪亮吉
朝代：清
体裁：七言绝句

怔忪鞭马出金台，失意偏教笑口开。我忆婿乡风日好，红荷百顷待郎回。
卷施阁久坐
作者：洪亮吉
朝代：清
体裁：五言律诗

园林千万叶，如雨落漫漫。秋燕已无影，夜窗殊觉寒。小眠琴榻润，闲步竹廊宽。只有西轩月，无人彻曙看。
卷施阁小集
作者：洪亮吉
朝代：清
体裁：古风

秋树脱一叶，素心来几人。将以屐齿频，补此閒庭春。閒亭立多时，一客入门喜。胡蝶亦翩翩，飞来客怀里。斜阳倏西颓，新月巳在东。同心六七人，团坐秋阴中。秋阴何离离，一榼倾未了。幸有石上藤，先扶醉人倒。屋南青梧桐，屋北双株槐。诸君欲言归，正好月满街。
去岁三月自安顺按试南笼道过安庄花事甚盛今复经此则秋林尽摇落矣感而赋此
作者：洪亮吉
朝代：清
体裁：七言绝句

安庄汛北路频叉，使节重来感岁华。依旧野羊眠道左，半林红叶替春花。
又岁寒宴坐图·其一
作者：洪亮吉
朝代：清
体裁：五言律诗

不知门外路，尔许雪霜深。客念此时寂，钟声昨夜沉。淡然忘世味，渺尔豁幽襟。在在都无著，空明此夜心。
又岁寒宴坐图·其二
作者：洪亮吉
朝代：清
体裁：五言律诗

如公能几辈，未许卧蓬蒿。终为苍生起，应知素望高。志犹营宇宙，迹暂脱尘嚣。即此坐忘处，天风响海涛。
又赠柳·其一
作者：洪亮吉
朝代：清
体裁：古风

柳枝西北禽巢大，枝下砌虫鸣百个。三更星暗月欲来，蝉响复从枝上堕。
又赠柳·其二
作者：洪亮吉
朝代：清
体裁：古风

乍眠乍起天欲明，丝柳拂面人先醒。比肩岂独同心友，添得三株水杨柳。
友人属题春山觅句图·其一
作者：洪亮吉
朝代：清
体裁：七言绝句

借得仙人屩辘轳，不知曾遍九州无。我惭结习除难尽，一岳游成绘一图。
友人属题春山觅句图·其二
作者：洪亮吉
朝代：清
体裁：七言绝句

叠嶂连峰春到迟，江南山浅好寻诗。野猿相见不相识，跳上月明松树枝。
友人贻所知集见卷中录先君子诗颇多敬读一过感赋
作者：洪亮吉
朝代：清
体裁：七言律诗

亲承色笑犹如昨，孤露馀生五十秋。梦好尚能依膝下，愁多时复上眉头。传家旧业诗千首，卜筑新塘土一抔。便种梅花满坟屋，他时地下镇从游。
双船行
作者：洪亮吉
朝代：清

侬家住横山，生长山桥东。昨日出赛神，忘却拜社公。来时船头雨，去时船头风。侬家住云溪，生小绣古佛。归宁无一程，返棹不终日。来时半帆风，去时半帆月。双船遥遥何处分，出得小溪当水门。姊行持香妹持烛，同向晏公祠内祝。
发半水塘
作者：洪亮吉
朝代：清
体裁：古风

南原寡桃李，桑树围成村。桑叶尚未抽，稍待春气温。居人数十家，咸辟临水门。无事远汲劳，清泉绕山根。山厨豁然开，馀沥倾瓦盆。斜左一径宽，呼声集鸡豚。深屋复数重，远飏帘幕痕。巳有白发人，楼头曝朝暾。
发新城道中值雨
作者：洪亮吉
朝代：清
体裁：七言绝句

别来春色巳阴阴，收拾高低遍野金。一晌东风岂无意，雨丝都洒百花心。
发清溪县至梅溪塘二十里沿无水行山径逼仄几不能上
作者：洪亮吉
朝代：清
体裁：古风

盘山道险几不通，大石碍路如痴龙。滩声愈急岭愈峻，岭似不放溪流东。一卒引马，十卒引舆。颇念冲途人，不得常安居。儿童生小登山易，履险真如履平地。百钱缚肘饼系腰，口吸山泉诧甘味。梅溪才过复小溪，十里肩上蓝舆飞。书签倒落茶具剖，只有梅枝犹在手。山行望舟始觉平，舵楼客眠尚未醒。君不见行经平地仆夫喜，一叶舟惊�波起。
发玉屏县
作者：洪亮吉
朝代：清
体裁：古风

玉屏及清溪，五十里不足。其中山杂沓，颇觉寡平陆。寥寥依斥堠，时有几家屋。西南绿吞山，云敛日光缩。犹欣枝上竦，土性无曲木。山凹诸土著，居各面林麓。边徼岁屡登，稍闻事储蓄。深林鹊声喜，时得啄馀粟。前及羊坪塘，村烟巳成簇。
发界亭驿
作者：洪亮吉
朝代：清
体裁：古风

昨宿新店驿，今居界亭谷。试看黔中山，久巳离地轴。蓝舆不至天，恐未得归宿。云中数骑出，北斗贴马足。我惊一回顾，诧是后来仆。濛濛露迷眼，背上北风肃。高处难久停，身心愿时束。
发都匀日枉道过七星山入仙舟引洞
作者：洪亮吉
朝代：清
体裁：五言律诗

偪仄疑无路，随云七里东。水从深径黑，果向怪厓红。削壁风徐下，幽轩日乍中。正怜书韵好，鸟语复玲珑。
古会晤词
作者：洪亮吉
朝代：清
体裁：古风

回头即相思，对面忽无语。妾身虽坚贞，妾意已相许。妾如团栾月无缺，侬似晓星常逐月。升天入地影不离，何必更判云与泥。
古州登抱膝亭春望
作者：洪亮吉
朝代：清
体裁：古风

山城二月花光足，空处香飘万家屋。桃枝摇岸柳拂檐，花里两两悬珠帘。楼台影外春阴薄，试茗重登一层阁。日斜盘马射堂西，却送菜花黄出郭。
古意十篇奉酬范文学棠见赠作·其一
作者：洪亮吉
朝代：清
体裁：古风

西山望东海，东海何茫茫。衔此木石来，力苦不自量。何补涓与埃，口舌均已伤。青鸟昨献规，与世期相忘。
古意十篇奉酬范文学棠见赠作·其七
作者：洪亮吉
朝代：清
体裁：古风

波流何迢迢，熠耀亦袅袅。经天日月星，明岂藉腐草。所悲微末质，志欲烛昏晓。不畏霜霰零，冲寒出林杪。
古意十篇奉酬范文学棠见赠作·其三
作者：洪亮吉
朝代：清
体裁：古风

谄既不可学，戆亦不敢居。东溟及西洋，三万里有馀。一身周其间，力竭敢告劬。自非覆冒恩，讵返先人庐。
古意十篇奉酬范文学棠见赠作·其九
作者：洪亮吉
朝代：清
体裁：古风

平时苦讽诵，暇亦穷幽寻。寻源酌其流，间憩嘉树林。此木经卅年，绵绵甫成阴。乃知造化功，生物具苦心。
古意十篇奉酬范文学棠见赠作·其二
作者：洪亮吉
朝代：清
体裁：古风

与世而相忘，在我殊不敢。閒居缅前哲，所慕庄与黯。平生撄世事，又苦知识闇。欲献封禅书，将毋近于谄。
古意十篇奉酬范文学棠见赠作·其五
作者：洪亮吉
朝代：清
体裁：古风

妖氛昨已殄，欣此海宇宁。耕凿率厥常，时时咏升平。儿曹能读书，仅令毕六经。留此朴鲁风，长为圣人氓。
古意十篇奉酬范文学棠见赠作·其八
作者：洪亮吉
朝代：清
体裁：古风

频年筋力强，日出逐群动。虽耕东海田，时有北阙梦。投荒获归骨，恩渥亦云重。怀抱尺一书，时时陇头诵。
古意十篇奉酬范文学棠见赠作·其六
作者：洪亮吉
朝代：清
体裁：古风

河汾伊洛间，风气一何质。齐俗愧未能，先以训十室。故人从政久，半已遁仙佛。独善良所嘉，于人贵求益。
古意十篇奉酬范文学棠见赠作·其十
作者：洪亮吉
朝代：清
体裁：古风

仙人海上来，贻我缣数尺。虫书周四角，字古不能识。缄藏何敢读，读即三叹息。中有经世言，今人岂能得。
古意十篇奉酬范文学棠见赠作·其四
作者：洪亮吉
朝代：清
体裁：古风

维兹先人庐，经始已卅闰。感此圣善恩，频严义方训。童年粗有识，先戒以千进。奉此庶毕生，敢稍逾尺寸。
古意十首贻晋斋应教同作·其一
作者：洪亮吉
朝代：清
体裁：古风

鱼游浊水中，鸟宅高枝上。托身虽不同，遥遥亦相望。连枝新月出，鸟影波上漾。鱼乐我自知，沿流擘轻浪。
古意十首贻晋斋应教同作·其七
作者：洪亮吉
朝代：清
体裁：古风

繁星与望舒，晨夕丽天阙。司存各有在，取道亦殊别。如何百星光，难补员景缺。北斗亦自知，光辉不如月。
古意十首贻晋斋应教同作·其三
作者：洪亮吉
朝代：清
体裁：古风

莫辞家出门，出门路即岐。处既谁可偕，出亦谁可依。身非我之身，父母之所遗。敢学陈孟公，一世随高低。
古意十首贻晋斋应教同作·其九
作者：洪亮吉
朝代：清
体裁：古风

人言记诵佳，不必炫文采。宁知华与实，两两实相待。生为行秘书，一死究何在。何如能涉笔，自命可千载。
古意十首贻晋斋应教同作·其二
作者：洪亮吉
朝代：清
体裁：古风

晨兴必资餐，夕寝必资被。一身虽无多，物物无不备。从兹百年内，殊觉太繁费。当前欣各足，安用事心计。微名在身后，亦以付天地。惟时把书读，掩卷辄垂涕。持此一寸心，寥寥欲谁寄。
古意十首贻晋斋应教同作·其五
作者：洪亮吉
朝代：清
体裁：古风

五日一浣衣，十日一休沐。众中常缓步，敢逞绝尘足。斋粮时告匮，祇复购薪束。不知何奇书，然火楼上读。
古意十首贻晋斋应教同作·其八
作者：洪亮吉
朝代：清
体裁：古风

我不为神仙，非徒厌荒渺。亦恐过百年，事能生意表。闲居偶然梦，列阙事幽讨。洪厓与浮丘，容颜那能好。微闻田横客，近尚住仙岛。毕竟忠义人，后天而不老。
古意十首贻晋斋应教同作·其六
作者：洪亮吉
朝代：清
体裁：古风

昨者卧复起，忽然心忧煎。前古与后古，一身居其间。责备之所归，安得不惧焉。何以贻后来，何以承昔贤。当食三叹嗟，高怀惜徂年。反羡行路人，逐便可息肩。
古意十首贻晋斋应教同作·其十
作者：洪亮吉
朝代：清
体裁：古风

缔交数十年，夜梦隔魂魄。忽然来同心，半面成素识。神明苟相契，不在今与昔。孔程乍倾盖，华管久分席。君看曹平阳，方延扫门客。
古意十首贻晋斋应教同作·其四
作者：洪亮吉
朝代：清
体裁：古风

松筠及桃李，群焉托春风。先时及后凋，命意乃不同。桃李方华滋，松筠亦青葱。共结青帝知，幽芳閒香丛。荣悴任所操，不居造化功。所以深识人，澄观悟初终。
古桧行
作者：洪亮吉
朝代：清
体裁：古风

城头古树记以百，非宋非元李唐植。森森古桧蟠空苍，奇气矫作百夫特。黄昏过树雷雨青，白昼拿人爪牙黑。眼经百岁若飞电，身阅四朝犹过客。霜磨雨洗遗迹尽，剩有创瘢余径尺。子城峨峨树历历，建炎年中恶氛逼。一呼落日兵四登，百战孤云气逾直。将军白马当树立，砍剑剑摧砍刀涩。风云此日总削平，穴腹犹容怪蛇蛰。主人爱树识树性，不遣虬枝两相击。南枝使南北使北，以松归松柏归柏。树老枝柯总有神，时清冰雪皆生色。余生好奇奇不屈，陡然见之意亦吓。摩挲抚树三叹息，此树心空寿金石。
古桧行
作者：洪亮吉
朝代：清

城头古树记以百，非宋非元李唐植。森森古桧蟠空苍，奇气矫作百夫特。黄昏过树雷雨青，白昼拿人爪牙黑。眼经百岁若飞电，身阅四朝犹过客。霜磨雨洗遗迹尽，剩有创瘢余径尺。子城峨峨树历历，建炎年中恶氛逼。一呼落日兵四登，百战孤云气逾直。将军白马当树立，砍剑剑摧砍刀涩。风云此日总削平，穴腹犹容怪蛇蛰。主人爱树识树性，不遣虬枝两相击。南枝使南北使北，以松归松柏归柏。树老枝柯总有神，时清冰雪皆生色。余生好奇奇不屈，陡然见之意亦嚇。摩挲抚树三叹息，此树心空寿金石。
古藤歌
作者：洪亮吉
朝代：清
体裁：古风

建中靖国藤一条，剖半化作潜潭蛟。犹馀半干卧偏稳，阅岁七百如崇朝。心空貌古枝尤秃，自砌及檐刚五曲。居停偶忆孙居士，移种竟传苏玉局。花时一巷吹古香，紫燕不敢栖雕梁。借公真气方寿世，木理亦肖公文章。距花百步看乃足，高干都遮出檐木。沿溪左右三十家，一半看花尽升屋。葛仙桥边路四通，香气已过桥栏东。半空紫伞益奇绝，千朵万朵飞玲珑。竟思远挈郫筒酒，祝树与公同不朽。因花我复忆名花，香国亡来亦云久。滁山酿水首重回，风味不减欧家梅。庐陵几载作滁守，公亦三度常州来。才名一代兼风义，落落寰中此师弟。诗狂久已上青天，干古尚能蟠大地。楼窗八扇正面花，栏楯屈曲枝丫杈。若将座客比花寿，细校岁月无多差。君不见紫藤花开墨池涨，古色班斓各相抗。此花毕竟始何时，我欲东行咨石丈。
古诀别词
作者：洪亮吉
朝代：清
体裁：古风

紫骝不曾归，青骢不曾去。同行复道中，意外复相遇。黄梅一株香未折，花底忍寒来诀别。暗影朦胧启北扉，严霜正白城头月。
古香斋柏树歌为陈刺史赋
作者：洪亮吉
朝代：清

古香斋头两株柏，出土根同干如劈。主人斋屋斜向东，一树从南一从北。虬枝击屋屋已破，拔地青苍刺天黑。森然四角沈阴满，日出当心不能赤。人间落落古丈夫，天半亭亭挺孤直。饱经雨露颜仍黝，不与凡姿竞颜色。主人爱客客奇绝，三十年前住昕夕。客行握别树始栽，树竟几番长过客。今来盘薄山斋内，树与主人皆素识。摩挲抚树对主人，可惜主人头竟白。客今行周三万里，树亦添高廿余尺。祁连山头樠木满，曾逊此株雄且特。顶平不待修雷斧，干老偏能挽风力。枝经数折撑霄汉，根已三重透泉脉。因思复有三十年，树欲抉天人入穴。沈吟不厌百回步，徙倚每闻三叹息。十围栎树枝皆俯，半里松涛响谁敌。心空早厌禽巢闹，眼冷静将入海阅。商量何物伴岁寒，移得园东丈人石。
古香斋柏树歌为陈刺史赋
作者：洪亮吉
朝代：清
体裁：古风

古香斋头两株柏，出土根同干如劈。主人斋屋斜向东，一树从南一从北。虬枝击屋屋已破，拔地青苍刺天黑。森然四角沉阴满，日出当心不能赤。人间落落古丈夫，天半亭亭挺孤直。饱经雨露颜仍黝，不与凡姿竞颜色。主人爱客客奇绝，三十年前住昕夕。客行握别树始栽，树竟几番长过客。今来盘薄山斋内，树与主人皆素识。摩挲抚树对主人，可惜主人头竟白。客今行周三万里，树亦添高廿馀尺。祁连山头樠木满，曾逊此株雄且特。顶平不待修雷斧，干老偏能挽风力。枝经数折撑霄汉，根已三重透泉脉。因思复有三十年，树欲抉天人入穴。沉吟不厌百回步，徙倚每闻三叹息。十围栎树枝皆俯，半里松涛响谁敌。心空早厌禽巢闹，眼冷静将人海阅。商量何物伴岁寒，移得园东丈人石。
史阁部祠
作者：洪亮吉
朝代：清
体裁：七言律诗

尚馀抔土枕荒汀，冢树萧萧战血腥。末路愁呼大丞相，初心思挽小朝廷。时危未可无安石，事去先惊有陨星。拟把乌金铸螭魅，马程番与阮怀宁。
叶县道中杂诗·其一
作者：洪亮吉
朝代：清
体裁：五言绝句

保安及昆阳，一驿三十里。奔马逐归鸦，齐入黄尘里。
叶县道中杂诗·其三
作者：洪亮吉
朝代：清
体裁：五言绝句

卓午昆阳道，溪桥细细风。春衫红一片，并飏日华中。
叶县道中杂诗·其二
作者：洪亮吉
朝代：清
体裁：五言绝句

屠苏酒乍倾，箫鼓赛升平。爆竹声何脆，年头年尾晴。
叶舍人雯移居观菜园上街东作图索诗为赋长句
作者：洪亮吉
朝代：清
体裁：古风

楼头擘山作两峰，门外江汉流无穷。先生开轩日正东，绕宅万树桃花红。朝烹武昌鱼，草饮江渚酒。卅年撰述无不有，博士一官堪白首。无端欲将阊阖排，爱看红药翻当阶。江头池馆觅人住，反使猿鸟情俱乖。水程迢迢陆程少，粮尽唯凭读书饱。津门桥南赁百驴，囊金虽少书有馀。朅来都门三易居，菜圃开处真吾庐。盘盘老屋横街后，分半贮书嫌不彀。锁厅退直事亦忙，目力若短书声长。谈心时接北街李，联句尚有南头王。君不见买山何似还山住，一样门前几株树。屋头添得十丈尘，失却双川合流处。
合肥捷
作者：洪亮吉
朝代：清

合肥城边鼓三下，将军乘舆不跨马。麾幢伞扇沿河堤，兵不贵多还贵寡。三关关北增高楼，将军闭垒征人愁。征人谁知法中法，法在用强还用怯。百战孰比将军功，将军岂数曹景宗。原头射猎师不竞，行路空歌霍去病。
同人约七夕卷施阁小集先作此代柬
作者：洪亮吉
朝代：清
体裁：七言绝句

红烛千条酒百瓶，石阑干外雨初停。人间未必输天上，此夕虚堂聚德星。
同孙公子锦暨令弟镶至翠峰枕流阁访梅
作者：洪亮吉
朝代：清
体裁：古风

昨留漱石居，今访枕流阁。川程逾十驿，胜地乃交错。青松千丈接水隈，十步五步梅花开。僧房尽处一株好，干古错落青莓苔。山凹石屋何鳞次，五骑如龙后先至。门开正值东北风，笑语吹入云当中。客倦倚石床，马亦系天井。一亭棱棱据山顶，主人敲诗仆烹茗，窗隙太湖三万顷。
同邵进士晋涵寻益然大师塔不得
作者：洪亮吉
朝代：清

大师裹足蹁跹衣，佛手曾杀千熊罴。飘然来归竹窗下，野鸟入掌呼晨饥。浮云白日忽一转，粥鱼声长鬓毛短。缘床鼠怯剑气腥，隔竹猿窥箭瘢满。旄头星落白虎倾，亘亘宇宙当消兵。海滨招鲁岂同调，午日吊屈斯平生。呜乎男儿生为冤禽死作佛，生忆名山死归骨。天都成云荡胸热，上升为星下作石。枯残姓氏何足惜，自与此山同始卒。
同里戈裕良世居东郭以种树累石为业近为余营西圃泉石饶有奇趣暇日出素箑索书因题三绝句赠之·其一
作者：洪亮吉
朝代：清
体裁：七言绝句

奇石胸中百万堆，时时出手见心裁。错疑未判鸿濛日，五岳经君位置来。
同里戈裕良世居东郭以种树累石为业近为余营西圃泉石饶有奇趣暇日出素箑索书因题三绝句赠之·其三
作者：洪亮吉
朝代：清
体裁：七言绝句

三百年来两轶群，山灵都复畏施斤。张南垣与戈东郭，移尽天空片片云。
同里戈裕良世居东郭以种树累石为业近为余营西圃泉石饶有奇趣暇日出素箑索书因题三绝句赠之·其二
作者：洪亮吉
朝代：清
体裁：七言绝句

知道衰迟欲掩关，为营泉石养清闲。一峰出水离奇甚，此是仙人劫外山。
同里诸君子邀集苏参军凤池廨舍饯别即席赋赠一首
作者：洪亮吉
朝代：清
体裁：七言律诗

逶迤径折入琅玕，蛮府参军廨宇宽。巳觉朔风伤谢眺，不妨微雨过苏端。群公雅称芙蓉幕，一老曾餐苜蓿盘。拚得花前几回醉，马蹄应又踏长安。
后游仙诗·其一
作者：洪亮吉
朝代：清
体裁：七言绝句

地在天中见可真，半从高处望红尘。冥濛似蚁还如豆，都是三千世界人。
后游仙诗·其七
作者：洪亮吉
朝代：清
体裁：七言绝句

尔许游踪向客誇，偶随汉使泛星槎。九天九地行都遍，输与仙人萼绿华。
后游仙诗·其三
作者：洪亮吉
朝代：清
体裁：七言绝句

诏集周秦汉宋儒，寓言曲笔敕删除。修成三十三天史，一字都无梵释书。
后游仙诗·其三十
作者：洪亮吉
朝代：清
体裁：七言绝句

偶得东皇食料单，烹龙炰凤亦全删。清虚自有餐霞法，东海灵芝进一山。
后游仙诗·其三十一
作者：洪亮吉
朝代：清
体裁：七言绝句

玉轴牙签散不收，偶逢閒日亦勾留。名心毕竟销难尽，检得奇书作枕头。
后游仙诗·其三十七
作者：洪亮吉
朝代：清
体裁：七言绝句

玉皇香案住多时，慧业偏教上界知。惹得洞天三十六，都来乞我作新诗。
后游仙诗·其三十三
作者：洪亮吉
朝代：清
体裁：七言绝句

行童一辈随徐福，避世千年住武陵。华岳峰头毛女笑，一般乡里各飞升。
后游仙诗·其三十二
作者：洪亮吉
朝代：清
体裁：七言绝句

疏星三两逗河津，新月如船欲载人。便拟裁帆向东去，麻姑传说海扬尘。
后游仙诗·其三十五
作者：洪亮吉
朝代：清
体裁：七言绝句

天然颜色胜吴娃，住近西池阿母家。养得灵蚕大如虎，也应吃尽佛桑花。
后游仙诗·其三十八
作者：洪亮吉
朝代：清
体裁：七言绝句

云脚微黄雨脚青，望中日脚复珑玲。前头去海无多路，且借天腰作暂停。
后游仙诗·其三十六
作者：洪亮吉
朝代：清
体裁：七言绝句

偷将暇日闯华筵，一辈谁如张老颠。只自爱看尘世界，倒骑驴子上青天。
后游仙诗·其三十四
作者：洪亮吉
朝代：清
体裁：七言绝句

白鹤峰头到偶迟，三生一笑本难支。何妨背面仍分手，万岁千秋见有时。
后游仙诗·其九
作者：洪亮吉
朝代：清
体裁：七言绝句

天田近亦种桑麻，略遣仙人识岁华。偷住碧虚三十载，曰红从不到窗纱。
后游仙诗·其二
作者：洪亮吉
朝代：清
体裁：七言绝句

谁打泠泠涧底钟，月明人宿第三峰。朱符夜半催行雨，卧听天龙唤地龙。
后游仙诗·其二十
作者：洪亮吉
朝代：清
体裁：七言绝句

云生云灭望初穷，知隔黄尘几万重。独占一天谁与共，两三蝙蝠数株松。
后游仙诗·其二十一
作者：洪亮吉
朝代：清
体裁：七言绝句

閒来多是坐忘时，不读丹经不赋诗。怪底东南云似墨，书仙半日偶临池。
后游仙诗·其二十七
作者：洪亮吉
朝代：清
体裁：七言绝句

天边甲子记依稀，宵半晴光已四飞。齐向玉虚称贺朔，晓霞红作上朝衣。
后游仙诗·其二十三
作者：洪亮吉
朝代：清
体裁：七言绝句

要从天上捉迷藏，银汉红墙界画方。粗服乱头编一队，董双成与杜兰香。
后游仙诗·其二十九
作者：洪亮吉
朝代：清
体裁：七言绝句

东南一抺是扬州，天外山排十二楼。欲趁新凉看沧海，月高吹笛下云头。
后游仙诗·其二十二
作者：洪亮吉
朝代：清
体裁：七言绝句

昨宵骑鹤下蓉城，一举千杯醉未成。苍狗白衣都不管，随他足底乱云生。
后游仙诗·其二十五
作者：洪亮吉
朝代：清
体裁：七言绝句

白杨种不到天门，自诩飞仙万劫存。要向天公破陈例，凌虚高筑醉人坟。
后游仙诗·其二十八
作者：洪亮吉
朝代：清
体裁：七言绝句

北出云门磴数盘，天风时一凭阑干。因看太白峰头雪，始识棱棱下界寒。
后游仙诗·其二十六
作者：洪亮吉
朝代：清
体裁：七言绝句

云林一到一徘徊，选胜频同逸客来。构得山亭要奇古，剥残星斗种莓苔。
后游仙诗·其二十四
作者：洪亮吉
朝代：清
体裁：七言绝句

诛茅都在白云巅，学道心清自不眠。抽得地坪三四尺，倒呼明月到床前。
后游仙诗·其五
作者：洪亮吉
朝代：清
体裁：七言绝句

雨雨风风春事休，谁言上界总无愁。可怜清浅银塘水，不彀天孙日饮牛。
后游仙诗·其八
作者：洪亮吉
朝代：清
体裁：七言绝句

作赋何须定马枚，偶搜淹滞出尘埃。词人下第文人老，流落都归天上来。
后游仙诗·其六
作者：洪亮吉
朝代：清
体裁：七言绝句

碧虚景色太苍苍，日月从无背面光。乞取火珠三百颗，凌晨先与挂明堂。
后游仙诗·其十
作者：洪亮吉
朝代：清
体裁：七言绝句

可是东皇意见殊，上方日日有迁除。神仙自恐无才思，偷读人间未见书。
后游仙诗·其十一
作者：洪亮吉
朝代：清
体裁：七言绝句

清虚一别事茫然，消息谁从下界传。闻说白榆天上树，夜凉时亦噪秋蝉。
后游仙诗·其十七
作者：洪亮吉
朝代：清
体裁：七言绝句

独构茅斋静见闻，年来四气总难分。偶扃北牖开南牖，已觉漫天尽火云。
后游仙诗·其十三
作者：洪亮吉
朝代：清
体裁：七言绝句

不用炉峰向上薰，四边香气自氤氲。生来著色屏风好，检取嵩高岱顶云。
后游仙诗·其十九
作者：洪亮吉
朝代：清
体裁：七言绝句

欲踏云梯第一层，生惊石础润难登。冥濛下界三旬雨，引得灵河气上蒸。
后游仙诗·其十二
作者：洪亮吉
朝代：清
体裁：七言绝句

呼吸疑通下界潮，天孙机畔水迢迢。月中仙桂如堪斫，先与裁成独木桥。
后游仙诗·其十五
作者：洪亮吉
朝代：清
体裁：七言绝句

天河迢递隔天关，露气云光日往还。不放双鱼住天上，怕传消息到尘寰。
后游仙诗·其十八
作者：洪亮吉
朝代：清
体裁：七言绝句

百年一瞬梦何曾，超劫先居最上层。飞下九天三万里，却惊足底日华升。
后游仙诗·其十六
作者：洪亮吉
朝代：清
体裁：七言绝句

踏得星光颗颗青，拨云时坐白沙汀。天街一事偏惆怅，可惜从无疏雨听。
后游仙诗·其十四
作者：洪亮吉
朝代：清
体裁：七言绝句

神仙多半是中年，白发从无挂两肩。更与种桃园里异，天街行遍少厨烟。
后游仙诗·其四
作者：洪亮吉
朝代：清
体裁：七言绝句

月午涛声响怒雷，沧溟尽处觉扉开。谁怜天外花如海，只我骑鲸一再来。
后湖观打鱼歌
作者：洪亮吉
朝代：清
体裁：古风

横街一雨水急流，担夫争道趋湖头。渔人挟具来尤早，背上一舟莲叶小。舟轻入水若蹈空，一一漾出波心中。大鱼蹴浪高于屋，尾急触舟舟欲覆。一舟一桨去不停，倏尔舟散如浮萍。鱼多网重收难住，突有一鱼飞上树。风声离离水声怒，半空鸟与鱼争路。跳波不已复掷波，来往倏忽疑穿梭。忽然脱网逃偏急，水面居然学人立。须臾风急帆亦收，千头百头齐入舟。鸣榔港口声何数，泊岸舟多水先浊。舟人停舟鱼赴壑，我纵非鱼识鱼乐。
向晚由徐家村至理安寺
作者：洪亮吉
朝代：清
体裁：古风

理安万株松，云栖万竿竹。理安较云栖，山径益深复。高低万绿冥濛聚，拦住夕阳飞不去。归鸦招客入一林，山鸟嗔人复相拒。千回百折上石台，岚翠腻屋扉难开。山僧总觉眉宇绿，古佛亦卧青莓笞。陡然一片山风恶，缀壁万松摇欲落。厓危石峭路亦穷，松顶偶看支一阁。林梢一抺野火然，手拾松子煎山泉。红查花开腊梅破，绕屋异香延客坐。
吴上舍文桂倚梅图·其一
作者：洪亮吉
朝代：清
体裁：七言绝句

黔南冀北走红尘，昨梦江乡正好春。何不石旁添画我，承明同作忆梅人。
吴上舍文桂倚梅图·其二
作者：洪亮吉
朝代：清
体裁：七言绝句

才过烧灯无几日，误书谷雨我心惊。多应仙客思家切，预想踏青人出城。
吴司马玉墀洗砚图
作者：洪亮吉
朝代：清
体裁：古风

瓶花斋中书有目，不减鲍家知不足。搜罗各本元宋明，天一阁中无此精。东万卌万言，南阁九千字。盘盘嗜古三十年，岁宴不知门外事。忽然四十作慢郎，骑马远复来炎荒。牙签锦轴谁寄将，书少乃珍砚一方。蛮陬岂独无书假，砚亦止凭缣素写。一世难耕嘅石田，半生卒业思苍雅。可怜有砚不钞书，仅写年来主客图。开缄忽欲念良友，读画巳觉忘朝餔。因君我忆卷施谷，千本异书碑百束。他时两客各归田，砚北还从借书读。
吴布衣蓬痴寄示纸仿秦汉瓦当为题二绝·其一
作者：洪亮吉
朝代：清
体裁：七言绝句

陶泥作瓦形难古，烂纸为泥法转良。总是劫灰烧不尽，有人閒里仿阿房。
吴布衣蓬痴寄示纸仿秦汉瓦当为题二绝·其二
作者：洪亮吉
朝代：清
体裁：七言绝句

应共钱程作雅游，青门西去曲江头。蛮笺十样如分寄，君定能成五凤楼。
吴梅村祠题壁
作者：洪亮吉
朝代：清

寂寞城南土一丘，野梅零落水云愁。生无木石填沧海，死有祠堂傍弇州。同谷七歌才愈老，《秣陵》一曲泪俱流。兴亡忍话前朝事，江总归来已白头。
吴梅村祠题壁
作者：洪亮吉
朝代：清
体裁：七言律诗

寂寞城南土一邱，野梅零落水云愁。生无木石填沧海，死有祠堂傍弇州。同谷七歌才愈老，《秣陵》一曲泪俱流。兴亡忍话前朝事，江总归来已白头。
吴淞江道中杂诗·其一
作者：洪亮吉
朝代：清
体裁：古风

前山已挂龙，咫尺雨当到。危桥面西北，曲处可停棹。长年知燥湿，语每得其要。惊雷冲小暑，所虑伏秋潦。樵人驱牛羊，亦下山北道。
吴淞江道中杂诗·其三
作者：洪亮吉
朝代：清
体裁：古风

海居餍海解，日日市江鲫。江鱼餐亦厌，复把野蔬撷。商量酿村酒，知近插秧月。日午饷北田，雷喧雨飘忽。村女花满头，因之感时节。
吴淞江道中杂诗·其二
作者：洪亮吉
朝代：清
体裁：古风

所居云水乡，鸥鹭共生长。全家生计足，一屋一鱼网。门前虽有路，屋后别通舫。还因粗识字，不断客来往。日昨雨没竿，池宽鸭堪养。
吴淞江道中杂诗·其五
作者：洪亮吉
朝代：清
体裁：古风

曲处排石林，欲把海潮捍。地形西渐下，人尽住东岸。西溪形制好，曲折启山馆。渔人网鱼至，各各出门唤。再转忽已迷，坡陀树遮断。
吴淞江道中杂诗·其六
作者：洪亮吉
朝代：清
体裁：古风

生死不相远，十屋间一坟。街衢与丘陇，畛域无由分。连庐爨烟稀，燐火飞出门。客行阻风潮，系艇枯树根。牛亭月白时，鬼语时时闻。
吴淞江道中杂诗·其四
作者：洪亮吉
朝代：清
体裁：古风

一村据高阜，去海不千步。儿童忽惊传，龙蟠庙中树。遂令羊与犬，奔走出门户。莓苔蒙塑像，久已断香炷。日晚吹北风，前溪雨如注。
吴舫即事·其一
作者：洪亮吉
朝代：清
体裁：七言绝句

杜曲城南记最真，繁华悟后始寻春。兰香仙去秋娘老，零落尊前见此人。
吴舫即事·其二
作者：洪亮吉
朝代：清
体裁：七言绝句

水明楼上会群芳，屑玉研珠费较量。折得一枝红芍药，镜台先欲赠花王。
吾乡钱生履坦在南昌日作梅花卷子寄万刺史廷兰到日正值刺史八十四寿辰因绘为长卷刺史并作诗纪事邀同人共赋
作者：洪亮吉
朝代：清
体裁：五言律诗

此梅公手植，梅寿亦输公。却喜南枝早，香浮北屋中。老来长句健，客到一尊同。他日花开处，先酬百岁翁。
周孝廉邵莲属题罗山人聘所仿董北苑潇湘卷子
作者：洪亮吉
朝代：清
体裁：古风

屡题潇湘图，一诣潇湘境。潇湘人不见，独雁时相警。朅来得遇湘浦人，纸上瑟瑟秋将分。山楼豳风亭楚颂，回望潇湘转增恸，万事寻思纵如梦。
呼伯仁
作者：洪亮吉
朝代：清

渡江来，不安坐。茂伦一言伯仁贺，向见夷吾在江左。夷吾有急呼伯仁，伯仁百口还理君。为君沥肝胆，为君全令名。伯仁言，感天子，夷吾不言伯仁死。三司耶，令仆耶，知人不易古所嗟。夷吾亦杀鲍叔牙。
呼陆九
作者：洪亮吉
朝代：清

唐宰相资格可弗论，翰林学士须得人。君不见，九重待若师举友，天子并闻呼陆九。
咏亭侧海棠
作者：洪亮吉
朝代：清
体裁：古风

薄暝行山坳，花气笼一谷。红襟一双燕，守此花畔宿。红红白白竞半春，只此花态尤清淳。亦如名姝善守身，艳极不欲销人魂。一花初开承一叶，叶上时时缀胡蝶。云红露白夜不眠，要看残月来花前。
哈马塘
作者：洪亮吉
朝代：清
体裁：五言律诗

哈马塘边路，肩舆趁午晴。山如重甗合，人亦左担行。竹密都题字，花香不识名。前旌且回缓，留酌野泉清。
哓发路濑塘
作者：洪亮吉
朝代：清
体裁：古风

离堂尚闻鸡，暗谷甫见日。濛濛荆棘影，披草至绝壁。露气周一山，秋衣冷侵骨。回瞻惊后队，如蚁穴中出。前旌复穿云，石瘦路如发。风芦耸清听，时堕隔林橘。客倦欲少休，茅轩树头突。
哭任军门承恩
作者：洪亮吉
朝代：清
体裁：七言律诗

槐里朱云本最狂，藉公时复语通方。同游爱咏新题句，分道为收旧奏章。死友谊真逾骨肉，殇儿疾巳入膏盲。厝廛何止时来唁，一事相思奠一觞。
哭同年杨大令伦
作者：洪亮吉
朝代：清
体裁：七言律诗

一生心术及诗萹，都复研摩到昔贤。稷契许身聊复尔，羲皇入梦致悠然。填胸卷轴逾三万，归骨程途渺七千。未敢与君中外叙，忘形且自托齐年。
哭张编修惠言
作者：洪亮吉
朝代：清
体裁：五言律诗

直为朝廷计，尤须惜此人。义堪风有位，官仅作词臣。嫉俗眉常敛，忧时意独真。研心仲翔易，骨相亦同屯。
哭悯孙
作者：洪亮吉
朝代：清
体裁：五言律诗

尔病真难起，吾衰久矣夫。犹应阿兄在，莫叹夜台孤。世业凭谁振，重慈藉汝扶。伤心厝棺地，夕照满平芜。
哭管侍御世铭
作者：洪亮吉
朝代：清
体裁：七言绝句

半生每自誇龙尾，晚节憎人说凤毛。独有上书心事在，不教风节并钱曹。
哭董太守思�
作者：洪亮吉
朝代：清
体裁：七言绝句

玉杯珠柱书难著，凤髓龙筋判独传。记得白云溪水涨，凌晨送上浙江船。
哭蒋二尹齐耀
作者：洪亮吉
朝代：清
体裁：七言律诗

万里归来访病身，剧怜面目已非真。呕心疾北庞眉客，悬腕书同透爪人。两度悼亡形转悴，一官濒死志难伸。东山丝竹销沉尽，垂老羊昙益怆神。
唐二轶华罢东流县尉寓居皖口己二十年昨得问讯书作此奉荅并劝归里
作者：洪亮吉
朝代：清
体裁：七言律诗

昔年曾住屋西头，薄宦离家已卅秋。彭蠡九江时北望，庙沟一水尚南流。踏残春草思前度，数到晨星忆旧游。丘垄近闻荒翳甚，待君归更理松楸。
唐多令
作者：洪亮吉
朝代：清
体裁：词

真气本无前。豪情忽欲颠。一百番、沉醉酣眠。乱摘九天星与斗，权当作、酒家钱。寥廓约顽仙。踏红云种田。待秋成、岁月三千。拟钓六鳌沧海去，虽不饱、且烹鲜。
唐大令仲冕招饮网师园即席赋赠
作者：洪亮吉
朝代：清
体裁：七言律诗

才从识面便忘形，饭我城东水上亭。老友瘦真同野鹤，残荷多尚比天星。百身未易酬恩遇，一石偏教吐性灵。归去且营耕钓好，得閒陇畔便横经。
唐天子
作者：洪亮吉
朝代：清

夜郎自大竟如此，洛州刺史唐天子。
善权寺访祝英台读书处及三生堂故址
作者：洪亮吉
朝代：清
体裁：五言律诗

百折溪流断，蓝舆束急装。碧山迎客远，红树导人忙。道昃侵官柳，台荒倚女桑。三生益何渺，茶话此閒堂。
善权洞
作者：洪亮吉
朝代：清
体裁：古风

灵奇信无端，显晦各一窟。高征摩蝠窍，俯视入虫穴。攀枝禽共迅，履险蠖同屈。峰峰环如螺，历历堕若蛰。樽罍亦奇古，瓮盎别凹凸。危桥中偶断，巨釜下先缺。导骑匆失声，行童屡迷辙。微明空际下，怪响壁中出。石床延客坐，了了察颠未。半晌出石楼，松梢已新月。
喜代人将至率赋六诗留以志别并贻新学使谈户部祖绶·其一
作者：洪亮吉
朝代：清
体裁：古风

我饶山水癖，乃官山水乡。黎平及都匀，灵秀之所藏。大山何峨峨，长川亦洋洋。五岳四渎外，得此庶颉颃。间岁辄一游，奇踪匹翱翔。灵气归笔端，奇矫得未尝。诗文及千篇，藉以压客装。仲冬当北征，念之尚傍偟。约客频出游，时时陟高冈。西郊松竹幽，南郭兰杜芳。作诗别山灵，此景殊难忘。
喜代人将至率赋六诗留以志别并贻新学使谈户部祖绶·其三
作者：洪亮吉
朝代：清
体裁：古风

云山殊恋别，忽作两月晴。清晨来阁中，霞采东南明。连冈何苍苍，修林亦英英。机事庶久忘，物亦谅此情。伴我日读书，不觉寒暑更。谢者尚未谢，生者日以生。爱此三载中，日添雏鸟声。新篁手所栽，亦乐观其成。
喜代人将至率赋六诗留以志别并贻新学使谈户部祖绶·其二
作者：洪亮吉
朝代：清
体裁：古风

东从相见坡，西去亦资孔。茫茫三十驿，镇远迄南笼。疲氓居要道，百事实倥偬。民夫徵不足，搜剔到蛮洞。负担行万山，心伤足俱肿。衙胥不之恤，而复相惊恐。我朝恩泽厚，域外悉帡幪。况兹梁楚界，大吏所控总。所期仁及物，役不到繁冗。公廉率其下，守宰自惶悚。昨来驰尺一，荒户给田种。军行所过郡，秋不赋秸�。愚民纵无知，戴德巳山重。东南传露布，草野悉跃踊。闻宣宽大诏，却立手俱拱。花苗既输诚，吏勿轻煽动。
喜代人将至率赋六诗留以志别并贻新学使谈户部祖绶·其五
作者：洪亮吉
朝代：清
体裁：古风

此方虽蛮方，楚蜀粤上游。延江及沅江，其源一何修。沉埋唐宋间，地志苦不收。前年使者来，一一穷险幽。鄨水既合温，黔江亦通涪。盘南锁铁桥，匀左刳木舟。我行皆乘之，遍历十二州。马上作一书，分此楚蜀流。芟除土俗名，不使混固彪。庶以示后来，不贻兹土羞。
喜代人将至率赋六诗留以志别并贻新学使谈户部祖绶·其六
作者：洪亮吉
朝代：清
体裁：古风

香樨南北廊，修竹东西径。红云楼百仞，白藕花千柄。兹庐最闲适，旁榭亦幽靓。岂玆崇土木，藉以适身性。昨者偶读书，欣闻有除命。前旌临沅水，当遣驺从迎。周闾更修饰，砌石拭如镜。虽为居者计，客暂寄歌咏。分番扶美植，恶木久除屏。以此黾勉心，庶几贻后政。
喜代人将至率赋六诗留以志别并贻新学使谈户部祖绶·其四
作者：洪亮吉
朝代：清
体裁：古风

牂柯及夜郎，古乃列益部。今兹十三州，夔郢实门户。津船通列货，间亦杂书贾。流传坊市本，十竟不登五。删除到群经，擢发罪难数。我行搜左塾，见此赫然怒。嗟嗟蛮峤士，化久隔邹鲁。开箧出六经，仍疏四声谱。口陈兼手画，听者若环堵。精微难遽悉，冀或得其粗。馀閒陈列史，俾得究今古。忆昨桉部回，书声满堂庑。纷然陈蓺暇，略亦通训诂。明明尹荆州，庶思能步武。
喜张上舍舟过访口占以赠
作者：洪亮吉
朝代：清
体裁：古风

就中精本秘不传，缄以箧笥承之毡。偶逢识者一启示，先扫几席除荤膻。何应寒具致污轴，千载以上嗤桓元。君家舍宇本精洁，又少俗客相纠缠。焚香偶复展一卷，眼与明月光同圆。君不见时逢朔望列一筵，不必牢豕须新鲜。胥溪菱芡石湖藕，一一皆可成加笾。书田雅与谷田等，报赛或可祈丰年。我曾借本细雠校，例得陪祭来筵前。虔诚拜罢共饮福，一醉欲乞书仓眠。
喜晤程司理思乐
作者：洪亮吉
朝代：清
体裁：五言律诗

我借全湖水，来清百斛尘。故人吟骨健，迁客鬓丝新。感激樽前语，扶持难后身。廨旁营钓舫，久约共垂纶。
喜青阳陈明经蔚过访
作者：洪亮吉
朝代：清
体裁：七言律诗

惊起山南鸟鹊群，笋舆穿径已斜曛。意中欲定千秋业，肩上犹飞五色云。种蛤近添新事业，射鱼仍忆故将军。他时九子峰头路，访罢东岩便访君。
嗅靴鼻
作者：洪亮吉
朝代：清

一则嗅靴鼻，一不交一言。若欲觇宰相，孰佞与孰贤。
嘉杜轩公宴
作者：洪亮吉
朝代：清
体裁：五言律诗

嘉杜轩初搆，今看一再来。霰从云外落，花向雨中开。夜已侵三漏，狂犹酹百杯。主人留客挚，笼鸟亦徘徊。
嘉鱼港
作者：洪亮吉
朝代：清
体裁：古风

大水抱细水，水尽波忽动。中有百顷潭，嘉鱼岁堪种。食之可平心，兼乏江海梦。
四十里井汛
作者：洪亮吉
朝代：清

四十里井间，只有十家住。十家汲井过，并向麦畦注。麦肥如野菽，饱食耐征戍。耕余了无事，间或插桑苎。遂令半里间，夹屋无杂树。南山团作障，三里塞去路。时有归墟人，穿云如白鹭。
四方井至黔西州道次
作者：洪亮吉
朝代：清
体裁：古风

危途既稍夷，平壤拓十里。溪声流四面，山亦伏不起。良田富林麓，百鸟展然喜。固知巢危厓，心亦匪得巳。溪田新雨后，波活掉鱼尾。袅袅青竹竿，抽捎入云里。途长怯晴日，迂道走坡底。一顷荷花风，炎蒸忽如洗。
四月二日法祭酒式善邀同人至极乐寺小憩分韵得月字
作者：洪亮吉
朝代：清
体裁：古风

我前游莫釐，正值早春月。涛声犹在耳，迫促诣京阙。凡花几开谢，月祇两圆缺。船头经花朝，马背阅佳节。我病何敢辞，我劳谁可述。风沙眯人目，红紫色不别。雷车时聒耳，尘土鼻仍窒。蜗庐甫能定，春去已飘忽。花开思走避，俗恐砭肌骨。偶得学士椷，邀我叙契阔。宾朋集三五，饭罢强之出。前游虽隔岁，门径亦粗别。桃李七八丛，纷披倚禅窟。纵谈当世事，喜罢或呜噎。侧闻秦陇蜀，兵苦不得歇。至尊忧黎元，御殿每日昃。时时思谠论，何异饥与渴。开诚布条教，欲使黎庶活。柰何诸大吏，敷告尚不实。民犹困科敛，吏不奉法律。文书巧相抵，百变难致诘。居然贪欺成，不复畏斧锧。两湖全陜地，事变可胪列。因循及弛废，百事待刚决。倒县诚已久，水火救宜切。我官非谏静，讵敢肆笔舌。幸多同志友，肝胆素郁勃。能言固堪贵，尤在通治术。敷陈政之要，置彼事纤屑。虽争焚谏草，道路有传说。吾侪究多幸，贮见荡平日。花前时时来，一醉百忧豁。
四月十一日绮春园雅集应教·其一
作者：洪亮吉
朝代：清
体裁：七言律诗

名园一棹水沄沄，柳正披香草乍薰。画舫已教延碧月，紫藤偏欲上青云。欣传檄报秦关捷，不碍颜从鲁酒醺。雅有剡溪笺百幅，醉馀书许乞羊欣。
四月十一日绮春园雅集应教·其二
作者：洪亮吉
朝代：清
体裁：七言律诗

昆明湖水接天流，揖客都从水上头。正好柳阴三弄笛，未妨花里一登楼。迂疏尚荷贤王礼，扰攘谁分圣主忧。残盗莫矜盘踞稳，早看飞将下神州。
四月十三日张运判道渥招同王给谏友亮刘舍人锡五伊比部秉绶何水部道生胡文学翔云陶上舍涣悦至海北寺街古藤书屋看花小集分韵得花字
作者：洪亮吉
朝代：清
体裁：古风

一屋如舫门开斜，半空吹香不见花。入门老干复横路，根古半入邻人家。抬头花向竹梢飐，一架正把天光遮。绿云濛濛杂紫霞，花朵缺处蜂为衙。花光岂止润眉宇，坐久衣上浓香加。主人华筵开咄嗟，有画可质无须赊。巷南喧喧来酒车，花片惊落随飞鸦。以花入酒沁齿牙，海滨石首津门虾。更喜芦笋先抽芽，年光慨如赴壑蛇。春止一日须豪奢，握拳透爪拇阵哗。上树百遍能搔爬，酒盏嵌入枝了杈。不尔恐有旁人挐，十三清宵月正华。笑视竹影生窗纱，忽思逃席路复叉。一径却好鸣官蛙，到家冥冥吹晓笳，袖底香气留些些。
四月廿日与胡公子稷会饮金光禄孝继宅被酒醉甚归途于马上得五百字即送南归兼柬庄上舍逵吉陆秀才继辂
作者：洪亮吉
朝代：清
体裁：古风

今年绝代才，皆下考功第。汪王徐赵张，尤苦不得意。王生除学博，卖字作归计。赵生居僻巷，忽尔闹车骑。无端长须奴，失笑复垂涕。汪生将外擢，毕力此一试。寅初闻揭晓，侧立门隙伺。猛闻□扉声，妻子杂沓至。宁知非报捷，有客误投刺。徐生病支离，一夜屡登厕。先期唫病鹤，谶已兆垂翅。蒙头闻报罢，急起理囊笥。张生已获售，黜落为奇字。欲归东西川，柰此楚氛炽。相邀避人迹，戚戚聚萧寺。吴生示不屑，频日酒筵肆。监厨得惊坐，肴馔悉精致。酒徒七八辈，痛饮日三四。我惭居下位，不克挽风气。尚书名知人，本可惬群议。微嫌心有主，意在急防弊。遂令中材升，�梓或被弃。几兹数君子，一一洵国器。中年饶底蕴，讵止文藻丽。沉沦致颠蹶，此事亦匪细。今晨闻剥啄，君又理归㘘。君才希数子，靡不夙投契。况兹年尚少，拭目盼遭际。嗟贫兼叹老，与众不一例。感君行计速，饮饯为粗备。不愁分袂早，反恨迟把臂。君归过庭暇，勤学户尝闭。吾州衙署厂，古桧阴拂地。侧闻贤太守，一岁兴百废。玲珑疏曲河，搆阁临睥睨。春闱两人捷，已获毁桥利。其馀惩薄俗，悉力整凋敝。侯贤实桑梓，东望举足企。明春当乞假，官阁倘可诣。蒙庄虽从甥，夙昔视犹弟。知君过从数，一语烦远寄。逋钱三百万，土木苦烦费。园成诸债集，何不筑台避。陆生才笔健，竟欲逾老骥。昨来观近作，好句我能计。吾乡兹数子，得不诧尤异。相思不相见，发念时一疐。游山我防懒，日在室中肄。所欣腰脚健，百里走尚易。一裸聊负箧，一仆持絮被。预思重握手，不得到春季。倘及三月三，春江可修禊。
四鼓自西山渡湖
作者：洪亮吉
朝代：清
体裁：五言律诗

挂席向何处，五更风色微。海云天半立，山雨月中飞。百念筹关陇，全家理钓矶。东峰此归去，鱼鸟尔何依。
回途自郭外东转至雪厓洞小憩
作者：洪亮吉
朝代：清
体裁：七言律诗

危桥背郭几人家，石径东西路转斜。清浅溪山浮晓日，冥濛楼阁散栖鸦。閒身乍懒非关病，春气原馨不系花。一带壁龛藏古佛，几回欲与论年华。
回龙洞
作者：洪亮吉
朝代：清
体裁：五言律诗

过桥凡五折，巳到远公庐。径削才容马，溪喧欲土鱼。晓烟摇竹柏，初日定村墟。莫访乖龙洞，泉灵脉久淤。
园居
作者：洪亮吉
朝代：清

十里巢营树，春深客到初。上楼人影瘦，灭烛雨声疏。隔岁书犹读，齐年发共梳。庾郎贫正甚，同此食园蔬。
国花堂看牡丹
作者：洪亮吉
朝代：清
体裁：七言律诗

新绿丛边竞吐芽，柳阴先为障飞沙。纵教风雨无寒色，占得楼台是此花。几日酒中劳怅望，有人帘底惜韶华。如盘莫向閒时笑，第一销魂数谢家。
圭峰山
作者：洪亮吉
朝代：清

太华三峰外，兹峰亦削成。空青无雾障，奇秀与云争。直柏当胸出，初阳贴掌生。此江清到底，照影亦分明。
地灯行
作者：洪亮吉
朝代：清
体裁：古风

五月朔，灯高悬，不照地，乃照天。七月晦，灯下坠，不照天，乃照地。灯高悬，礼北坛，天地水，府称三。官灯下坠出东郭，幽明教主辖万族。天灯不接天，仅与星斗联。地灯不贴地，都复罩阶砌。地灯数比天灯多，五里直接官塘河。杂以梵呗兼笙歌，千舫百舫灯前过。君不见天灯完地灯接，更有水灯波上贴。三灯看尽无灯看，秋半皓月升团圞。
城南雅集图
作者：洪亮吉
朝代：清
体裁：古风

城南百万家，屈指无几人。匪繄果无人，下直常闭门。几年我苦居天末，閒煞城南好风月。侧闻我友兴尚豪，把卷呼之齐欲出。法祭酒，王广文，近来作诗称雅驯。徐孝廉，张检讨，倔强自誇长句好。介休诗老偏改官，贫甚不厌居长安。棱棱弱冠才尤异，难得何家好兄弟。我交短李惜已迟，觌面却值居忧时。八人所贵忘形久，不问图中貌妍丑。昨日作一篇，今日作一篇。城南廛舍不数里，时有飞骑驰吟笺。流传俗口殊难耐，只说群儿自相贵。岂知帝京景物本冠十七州，赖有数子晨夕成清游。不然东西红尘曰如织，何以使春花生辉月饶色。一奴前行不著鞭，八骑矫首皆如仙。穿行古刹及荒墅，日永或借閒斋眠。数君才调皆经世，所喜升平无一事。木天粉署官本闲，欲以琴尊消壮志。徐生忽然策蹇驴，王子亦欲灯牛车。遂令七客忙不已，分日载酒延王徐。还君斯图三太息，胜会如今亦难得。卷图水竹自生凉，差信此中无热客。
城渡桥访明唐襄文读书处
作者：洪亮吉
朝代：清
体裁：七言律诗

荆川台址尚崚嶒，卜宅当时愧未曾。君慕古人三不朽，我甘世事百无能。牛腰卷轴传难必，马革功名谤已腾。何似掩关长却扫，白头仍拥读书灯。
城门开
作者：洪亮吉
朝代：清

言路开，城门塞，城门不塞言路塞。靖康内禅亦可哀，城门言路已并开，二帝北狩何时回？
城门开
作者：洪亮吉
朝代：清
体裁：古风

言路开，城门塞，城门不塞言路塞，靖康内禅亦可哀。城门言路已并开，二帝北狩何时回？
墙上蒿
作者：洪亮吉
朝代：清

墙上蒿，一旬高一尺。回身视根株，知君不能直。墙上蒿，三春独绵延。若非年命促，那不愁刺天。墙上蒿，结根当白日。宁待霜与霰，节枯由触热。墙上蒿，乃界东西邻。成阴苦无多，两处欲市恩。
壑庵访破迷和尚不值题壁
作者：洪亮吉
朝代：清
体裁：古风

壑庵一石塞一壑，桂子石边无数落。我餐松子石上眠，初日正堕山窗前。山窗四面黏吟句，挂壁木鱼摇不住。松花饭熟僧不归，闻说南屏访师去。
壬戌新正九日吴封翁端彝等邀集世经堂看梅作
作者：洪亮吉
朝代：清
体裁：五言律诗

昨夜罗浮月，微黄挂屋端。居然半间舫，酿足十分寒。残叶树头堕，古香枝上探。花前两年少，吹笛劝加餐。
壶中天·和女史归佩珊韵即寄令叔方伯伊犁
作者：洪亮吉
朝代：清
体裁：词

从天试问，恁词华只付，扫眉才子。百岁含愁容易过，经得几番弹指。未尽名心，先抛世味，且复营书史。回看海水，比来清浅如此。犹忆绝塞归来，君家痴叔，憔悴何能死。寥落雁鸿千万里，凭寄阿兄数纸。并说中闺，尤怜娇女，诗思清如水。比来相见，怪他风味都似。
壶中天·赠僧铁舟
作者：洪亮吉
朝代：清
体裁：词

浮生如梦，记匆匆沪渎，城边小别。石烂海枯重握手，相对各惊华发。瓶钵随身，才名盖世，诗画书三绝。钢经百鍊，铁舟果否如铁。今日短簿祠前，长洲苑外，客路将铺雪。一领袈裟浑欲破，卖字依然得活。极目天南，关心乡国，鞞鼓声才歇。何时飞渡，醉眠黄鹤楼月。
复憩松竹坞即赠陈孝廉宝泉
作者：洪亮吉
朝代：清
体裁：七言律诗

松竹轩中说授经，授经人已久知名。诗传一一鹤声峭，考比非非国语精。墨鲤镜中浮浪起，苍龙天半怒涛生。阑干月上应无事，更扫书堂斗酒兵。
多结塘
作者：洪亮吉
朝代：清
体裁：七言绝句

多结塘边雨似麻，沿途风峭尚飞沙。无人知道春将半，时有出墙红杏花。
夜半忽大风雪惊雷彻晓
作者：洪亮吉
朝代：清
体裁：古风

三更惊雷奔，匆复雪没膝。神区信灵异，寒暑一夕出。狂飙来若怒，激电去如掣。棱棱檐瓦落，历历冰柱折。思沽山后酒，屡断门外辙。遥程瞻尤惊，一白色突兀。
夜半舞
作者：洪亮吉
朝代：清

鸡三声，客三唤。起视东壁有疏灯，启明光已乱。英雄乘时空浩叹，元明之间久无旦。
夜坐
作者：洪亮吉
朝代：清
体裁：五言律诗

好书围四面，复屋住三层。花气能消酒，云光不碍灯。下帷更乍永，拥被月初升。只此清凉境，年前得未曾。
夜宿九华山东岩读壬辰年朱学使筠题名碑共十二人自亮吉外十一人无一存者感而有作
作者：洪亮吉
朝代：清
体裁：古风

前游十二人，十一登鬼箓。惟馀一生者，西复穷地轴。当其势仓皇，天地为一哭。宁知遄返迅，又此濯双足。平生时检点，恐负友生属。馀年惟欠死，除此万事足。山僧勤问讯，把袂恍如昨。洒酒对石厓，四山红踯躅。
夜宿寨麻有苗女年十三四者结队来歌苗童吹芦笙和之
作者：洪亮吉
朝代：清
体裁：七言绝句

歌管初停舞袖忙，烛花红处劝飞觞。前身合是梁间燕，犹着乌衣入画堂。
夜宿许村
作者：洪亮吉
朝代：清
体裁：古风

许村凡五里，路险客难到。回厓视昏旦，绝顶突夕照。高低皆万仞，山石时露窍。昏鸦无树集，占此社公庙。原北色已暝，原南赤如烧。踪疲思托宿，地陷忽如窖。明晨还屈指，卅里路森峭。夜半呓语多，担夫时竞道。
夜扺吕堰驿因忆戊申八月与方五正澍赴武昌阻雨于此却寄一首时方尚在武昌节署
作者：洪亮吉
朝代：清
体裁：五言律诗

历历经游所，明明关语温。半廊斜碍砌，双榻小依门。隶觉饥年瘦，灯怜雨夜昏。思君几回唤，恐有旧时魂。
夜扺桃源宿江上行馆
作者：洪亮吉
朝代：清
体裁：古风

澧水既巳绿，沅江流益清。三更鉴江波，波影逾空明。昨宵雨足山流黛，添得江波几层翠。帆空若行明镜中，镜里对舞山禽红。涉江何处江波狭，欲向回塘问鹎鵊。鸬鹚忽迎残月飞，扇得水波流向西。溪深绿暗途尤阻，才见邮亭一灯吐。三层阁上客少休，阁底自任江声流。虚窗闪白疑人面，却是布帆来一片。
夜抵木垒河
作者：洪亮吉
朝代：清

到得山村夜已迷，窗棂全不辨东西。狼驯似马凭鞭策，鹊大于鸡共树栖。穴鼠岸然欺客睡，蛮猿时复杂儿啼。峰峰塞路谁能究，只觉檐前北斗低。
夜携酒至湖口望缥缈峰作
作者：洪亮吉
朝代：清
体裁：古风

明月铺不满，全湖半生阴。东山飞鸟来，欲宿西山岑。一觞初完一觞续，倦向望湖桥上宿。潮生月落方赏心，天尽海飞空极目。
夜泊
作者：洪亮吉
朝代：清
体裁：七言律诗

忽风忽雨入黄昏，系艇聊从古树根。五夜单衾惊骤冷，卅年旧梦喜重温。荒途似讶非人境，密意凭谁寄鬼门。我巳伤心不能说，更听铃铎语荒村。
夜泊小南湖
作者：洪亮吉
朝代：清
体裁：五言律诗

小南湖畔路，舟泊已初更。四壁悬星影，千滩出雁声。梦零前夜雨，云识哲朝睛。鱼鼓□何急，如从枕上鸣。
夜移瓶梅入纸帐作伴晓起香愈酷烈复赋一首
作者：洪亮吉
朝代：清
体裁：古风

自来荆郢南，山路爱晓行。马蹄惯踏红烛影，送尽残月闻钟清。偏怜昨夕山窗里，魂滞疏香不能起。风疏雨薄送出城，犹执一花笼袖底。
夜至林水驿
作者：洪亮吉
朝代：清
体裁：五言律诗

薄醉驰三驿，迷途转数冈。岸藏茅屋小，村入密林长。水鸟依沙白，天星映月黄。依微有渔火，此景是江乡。
夜行宿迁道中
作者：洪亮吉
朝代：清

荒原真厌马行迟，不定阴晴四月时。破涧怒雷分雨势，断厓高树表风枝。无家已绝经年梦，有约先悬出世思。他日故巢相忆处，好寻芳草寄卷施。
夜起
作者：洪亮吉
朝代：清
体裁：五言绝句

塔头明月来，长径一千尺。非比青松枝，欹斜不能直。
夜起
作者：洪亮吉
朝代：清
体裁：古风

寻诗似厌春昼忙，三更起行百尺廊。红兰花前月尤皎，白鹭影外天何长。楼台密处栏干复，北斗正垂阑北曲。水西一灯行不休，夜半已到山南头。款门殷殷人不识，失喜偏逢寄书客。山深不及罗酒浆，饭客祇有蔬花黄。主人将眠客复起，欲到县中还卌里。
夜起
作者：洪亮吉
朝代：清
体裁：七言绝句

窗棂高下绿低迷，夜半何人发水西。留得月痕刚一线，却教山鹊尽情啼。
夜起
作者：洪亮吉
朝代：清
体裁：五言律诗

落叶惊人起，开轩月露迷。却从行马外，斜度濯龙西。万树风声肃，千门烛焰低。劳劳我何意，默坐听荒鸡。
夜起
作者：洪亮吉
朝代：清

远随明月去，独望晓星来。蟋蟀三两声，海棠花半开。秋衫全湿露，团扇半粘苔。户讶流萤出，窗惊电影回。非因驰照远，谁复认池台。
夜起登太白楼
作者：洪亮吉
朝代：清
体裁：七言绝句

准拟宵深秉烛游，然犀亭下泊扁舟。青天无月人无酒，辜负三更太白楼。
夜起登蓬莱岛看日出不见
作者：洪亮吉
朝代：清

成此独往心，孤猿屡窥户。闻钟念初觉，出寺仅数武。沉沉壑光断，荒荒白云阻。昏晦持一灯，幽林变溽暑。流星掌边下，宿羽岩际数。朝霞信清华，残魄虚卓午。坡回屡心掉，峰中始轩举。荡此衣袂云，还成吴会雨。沿䡮草抽蔓，绝壑风振绪。亦感筋力疲，孤筇设迎拒。谁行深谷中，泠泠出疏语。
夜起至射堂看残月
作者：洪亮吉
朝代：清
体裁：七言绝句

楼台高下树纵横，环郭峰峦不见城。好是四更山月上，独来亭里听滩声。
夜黑行三重堆汎南诸山中
作者：洪亮吉
朝代：清
体裁：五言律诗

卅里羊肠路，高低夜色浮。虎风腥扑面，榴火艳抬头。雨急三层磴，云迷百尺楼。林梢一声磬，隐隐出平畴。
大容塘值春分
作者：洪亮吉
朝代：清
体裁：七言绝句

薄寒初散酒初醺，炊火斜连岭上云。小阁两层山四面，百花香里度春分。
大山顶
作者：洪亮吉
朝代：清
体裁：古风

山顶树，树杪人，树底历历吹轻尘。回头人复出树底，树上棱棱一山起。危涂似却反得前，要在绝地方通天。抛书莫关无心得，几日山行增学识。
大风拔木歌
作者：洪亮吉
朝代：清
体裁：古风

危亭不合皆画龙，怪底拔宅思腾空。爪牙森森头角挺，惹得天龙下窥影。雨声飞完复飞雹，风力骤回先拔木。飞泉如涛响空谷，馀势尚摧花与竹。画耶真耶不可知，但见半壁云分驰。雷声亦自屋中劈，照见鳞甲光参差。江南山高水复阔，幽处尽为龙所窟。以龙招龙龙即出，或者真龙怪唐突。黄山之西白岳东，劝翁扫壁更画高高峰。不尔龙挟此屋飞入云当中。
大风登摄山顶望江
作者：洪亮吉
朝代：清

山僧出户惊狂客，绝顶立同山木植。苍松冈南阁一层，飞鸟欲下人还登。白云濛濛一招手，天风忽吹离立久。雄心直挟海水飞，南望天门北京口。
大龙驿道中
作者：洪亮吉
朝代：清
体裁：古风

五塘汎南涂百折，二十四冈斜刺日。大冈如龙小如虎，复有如雷水声阻。肩舆力尽跨马行，屈指笼烛当相迎。溪风萧萧生马尾，一线日光驰卅里。
天中节近有怀里中景物并望家累入都·其一
作者：洪亮吉
朝代：清
体裁：七言绝句

梅仁如豆杏如丸，桃实成拳砌满盘。昨夜江船来海口，鲥鱼三尺劝加餐。
天中节近有怀里中景物并望家累入都·其七
作者：洪亮吉
朝代：清
体裁：七言绝句

蜀山鞭笋出林长，紫苋黄瓜取次尝。兔麦上场蚕豆老，便乘舴艋醉新凉。
天中节近有怀里中景物并望家累入都·其三
作者：洪亮吉
朝代：清
体裁：七言绝句

睡觉西窗雨气腥，戏将采线系蜻蜓。聚头扇子无多摺，自写黄庭内景经。
天中节近有怀里中景物并望家累入都·其九
作者：洪亮吉
朝代：清
体裁：七言绝句

初三巳是学堂空，竞渡争看出郭东。六角蒲葵三角黍，采丝穿就过天中。
天中节近有怀里中景物并望家累入都·其二
作者：洪亮吉
朝代：清
体裁：七言绝句

蔷薇一架后先开，不向墙根问蜀葵。衬得石榴红更好，野莺桃与土玫瑰。
天中节近有怀里中景物并望家累入都·其五
作者：洪亮吉
朝代：清
体裁：七言绝句

新篘白酒透帘香，冰齿还尝薜荔浆。却谢水乡三尺雨，杨梅深紫枇杷黄。
天中节近有怀里中景物并望家累入都·其八
作者：洪亮吉
朝代：清
体裁：七言绝句

枕波楼阁止三椽，箫鼓盈盈咽一川。已是苧衣凉沁骨，更扶残酒上灯船。
天中节近有怀里中景物并望家累入都·其六
作者：洪亮吉
朝代：清
体裁：七言绝句

约伴同游西滆湖，梳头先费睡工夫。倦来不怕春魂魇，新贴红梅阁上符。
天中节近有怀里中景物并望家累入都·其十
作者：洪亮吉
朝代：清
体裁：七言绝句

不见津门信使回，小亭迟汝独衔杯。船头醉蟹船窗酒，可彀而翁消夏来。
天中节近有怀里中景物并望家累入都·其四
作者：洪亮吉
朝代：清
体裁：七言绝句

石首江瑶总逊渠，品高入市故徐徐。银鳞玉颊疑无骨，唤作人间团扇鱼。
天仙子
作者：洪亮吉
朝代：清
体裁：词

溪上鹭丝忙报客。玉人遣透春消息。怔忪相送巳嫌迟，无可说。祗相忆。门外滆湖千顷碧。
天台赤城歌寄孙大
作者：洪亮吉
朝代：清

赤城黄海天下奇，我昔探奇入云海。天台山高一万丈，结雾蒙云住仙宰。奔车覆舟何不闲，数载岂复窥青山。丈夫事业百无就，筋力苦瘁登临间。山中之人薜萝绕，尘面看山亦徒扰。奔猿立鹤噪岂休，笑我饥驱发蓬葆。黄尘入骨体不轻，手扶赤藤上赤京。崖穷壑转忽相失，侧耳已听鸣泉清。尘寰下士禽子夏，五岳游期迫衰谢。我留绿发不敢迟，急复料理居山资。人生何为南北驰，忧患亦苦无穷时。岩栖谷汲谁赏心，素抱幸有雍门琴。不然云山苍苍万条路，更挂飞瓢觅君去。吟肩拍处我欲狂，君亦寻君遂初赋。
天宁寺僧借月两以诗见投戏得八百二十字报之
作者：洪亮吉
朝代：清
体裁：古风

我性不佞佛，而喜方外交。苦忆扬州僧，八旬名诵苕。西山有颠禅，神理亦复超。不语已九年，见客两手招。今为谪吏归，偶诣知客寮。闻有借月僧，形癯事推□。为尔携蜡屐，为尔经溪桥。尔从百僧中，揖我坐砌坳。我于俦类间，望尔成诗豪。峨峨巽宫楼，肖尔诗笔高。迢迢西蠡河，似尔诗致遥。不然舣舟亭，绿水可半篙。与子携竹炉，悠悠泛轻桡。不然红梅阁，绛蕊已半飘。与子学坐忘，沉沉爇香茅。否则楼三层，夜半礼绛霄。否则塔七级，凌晨历高标。犹胜居一庵，时时坐团蕉。蒲牢吼五更，木鱼响终朝。礼佛佛不知，泥塑而木雕。㖽佛佛不应，唇乾而口焦。穷老尽气时，生趣总不聊。不闻金刚禅，能拒鬼伯邀。不闻大乘经，能使罪孽消。他人饫八珍，尔独食一瓢。他人袭重茵，尔仅絮一条。趋承众檀那，世故仍胶胶。经营伊蒲餐，岁俭犹嗷嗷。不知天生人，洪炉鼓鸿毛。天无所容心，人何必太劳。我得定命丹，非世所及料。生老与病死，安坐任所遭。不知人在世，虮虱处缊袍。附身身不知，偶或相爬搔。我得养生法，身外一切抛。鸡猪与葱蒜，遇便即饱饕。结习苟未忘，间或追风骚。我唱子必和，我歌子其谣。三百六十日，往往忘昏朝。一十二万年，茫茫齐寿夭。纵有甲子期，何必询大挠。似闻三神山，亦已沉六鳌。群灵无所归，空中任翔翱。谁向足厎过，不士嗤卢敖。生生递销除，物物难坚牢。惟有行乐方，可解末俗嘲。曲生时时来，向我屡折腰。醉乡何其宽，一世皆并包。炎精贡火梨，金母致木桃。滦河鹿重胎，淮浦蟹两螯。流沙割幺凤，雚水烹文鳐。芸芳出阳华，桂树生招摇。闽中红荔支，凉土黄葡萄。南州设寒具，北地致冷淘。妖姬萼绿华，童真王子乔。为我弹素琴，为我吹玉箫。湘灵鼓瑶瑟，洛浦铿云璈。或欲赤双足，或复垂双髫。翩翩有光施，袅袅难摩描。醉饱为语言，古欲过卦爻。缣铺三百轴，轴轴鲛人绡。文箫与采鸾，为我玉手钞。醉呼日月星，啜我醨与糟。狂叱江海流，变作醇与醪。子其从我游，飘飖复飘飖。庶几末路惺，不为异说淆。彼教倘有人，即以子作柖。仍烦走诸方，一一呼其曹。或归士与农，或混渔与樵。同祈享升平，各复修宗祧。充肠苦齑盐，润之以脂膏。章身厌袈裟，束之以绅绦。郁郁栴檀香，化作兰与椒。森森幡幢林，化作旌与旄。所得如邱山，所矢无纤毫。一炬尚可收，无待原火燎。一派尚可挽，无待淇流漂。我为子作诗，非徒逞喧嚣。冀子鉴苦心，中道回风飙。戒衣既已穿，华发亦已彫。生既不可恃，死亦不必逃。我言既谆谆，我醉仍陶陶。
天山歌
作者：洪亮吉
朝代：清

地脉至此断，天山已包天。日月何处栖，总挂青松巅。穷冬棱棱朔风裂，雪复包山没山骨。峰形积古谁得窥，上有鸿蒙万年雪。天山之石绿如玉，雪与石光皆染绿。半空石堕冰忽开，对面居然落飞瀑。青松岗头鼠陆梁，一一竟欲餐天光。沿林弱雉飞不起，经月饱啖松花香。人行山口雪没踪，山腹久已藏春风。始知灵境迥然异，气候顿与三霄通。我谓长城不须筑，此险天教限沙漠。山南山北尔许长，瀚海黄河兹起伏。他时逐客倘得还，置家亦象祁连山。控弦纵逊骡骑霍，投笔或似扶风班。别家近已忘年载，日出沧溟倘家在。连峰偶一望东南，云气蒙蒙生腹背。九州我昔历险夷，五岳顶上都标题。南条北条等闲尔，太乙太室输此奇。君不见奇钟塞外天奚取，风力史人猛飞举。一峰缺处补一云，人欲出山云不许。
天王堂谣
作者：洪亮吉
朝代：清
体裁：古风

天王堂中屋不修，雨脚总打天王头。耳中穴鼠雀啄眸，力士杵亦随波流。欲修天王堂，泥闭天王目。一臂天王已先剥，臂落金刚复伤足。抬天王，出募钱，募钱疏挂天王肩。募钱纵多僧醉饱，却任天王坐旁倒。
天王家
作者：洪亮吉
朝代：清

生不落降王车，死不入天王家。王敬则虎而翼，板舆迎居别宫耳。司马家亡亦如此。王光禄，獭尾哭。兴亡两见勿复哀，鸾飞又向天边来。
太函山
作者：洪亮吉
朝代：清
体裁：古风

离居几日无情绪，雁尚未来春燕去。城头乾鹊时一双，咒得芦花白如絮。太函山人昼掩关，五客偶复游兹山。丹丘南头碧潭左，一塔对窗如揖我。
太子太保提督花连布
作者：洪亮吉
朝代：清
体裁：七言律诗

尺书肯为故人题，已值仓皇尽命期。生戴头来知秀实，死馀胆在说姜维。蛮荒屡共中宵宴，绝徼曾褰大将旗。八百里骓休更御，送公天上去骑箕。
太平使院，分赋园中草木四首 其一 古柏
作者：洪亮吉
朝代：清

不知何年树，寻根不能到。枝低独鹘借，心空百虫闹。物性谋安居，催君路旁倒。
太平使院，分赋园中草木四首 其三 荠菜
作者：洪亮吉
朝代：清

食荠味苦酸，食藿饥苦并。青青一畦菜，味与萝卜永。愁看三月三，挑残不留影。
太平使院，分赋园中草木四首 其二 斑竹
作者：洪亮吉
朝代：清

春来爆竹声，灾及松与竹。宁知枝柯上，斑斑总成玉。莫待春雷鸣，龙孙先徙族。
太平使院，分赋园中草木四首 其四 池草
作者：洪亮吉
朝代：清

离离千百种，种种出池沼。深知造化心，无名尔偏好。一与春风缘，还应作小草。
太平使院，分赋园中草木四首·古柏
作者：洪亮吉
朝代：清

不知何年树，寻根不能到。枝低独鹘借，心空百虫闹。物性谋安居，催君路旁倒。春来爆竹声，灾及松与竹。宁知枝柯上，斑斑总成玉。莫待春雷鸣，龙孙先徙族。食荠味苦酸，食藿饥苦并。青青一畦菜，味与萝卜永。愁看三月三，挑残不留影。离离千百种，种种出池沼。深知造化心，无名尔偏好。一与春风缘，还应作小草。
头士女游春图·其一
作者：洪亮吉
朝代：清
体裁：七言绝句

白白红红草亦香，且扶新月过桥梁。春光似海人如海，不避游人说大方。
头士女游春图·其三
作者：洪亮吉
朝代：清
体裁：七言绝句

黄蜂何处觅游踪，欲上层梯意转慵。拂面游丝已无数，第三层塔且从容。
头士女游春图·其二
作者：洪亮吉
朝代：清
体裁：七言绝句

罗衫叶叶趁春游，竹粉时时拂面流。摘得菜花何处用，嫩黄先衬玉搔头。
头士女游春图·其五
作者：洪亮吉
朝代：清
体裁：七言绝句

曲曲沟塍之字斜，踏青才了路偏赊。一条春巷门无数，何处能寻阿姊家。
头士女游春图·其四
作者：洪亮吉
朝代：清
体裁：七言绝句

骤晴骤雨笔难描，一朵轻红未破苞。乳燕尚嫌毛羽重，祇教胡蝶上枝梢。
头陀岩小憩
作者：洪亮吉
朝代：清
体裁：古风

墙头开鸟巢，墙下出蚁垤。天风飘客下，已复扺石室。莓苔青青石色赭，人语依微出岩罅。阴房举火照始惊，百岁枯僧蛰其下。
奉酬缪公子白沙河见怀诗
作者：洪亮吉
朝代：清

尔如华亭鹤，不欲识二陆。解后得识张季鹰，雅志不复矜飞腾。我如昭邱狐，读书名博物。茂先可语不识机，亦欲辞归住蓬荜。
奉酬邵学士晋涵病中见寄之作
作者：洪亮吉
朝代：清
体裁：古风

与君卜邻意非好，欲拉酒徒时醉倒。墙西望汝一树花，君病未瘳春遽老。笺云日啖半瓯粥，颇厌墙东酒徒扰。墙东酒徒非得已，匝月行完七千里。轰天炮火冲身出，吊影惊魂可知矣。昨来偶自窥青镜，不觉二毛填鬓底。期君醉我君辞疾，反作新诗恼行客。酒逋我纵盈门索，药券知君亦山积。君如戒药我戒酒，一日颠毛恐俱白。
女贞行为俞贞女作
作者：洪亮吉
朝代：清
体裁：古风

花莫作断肠花，草莫作拔心草。拔心草死尤可怜，谁识断肠花色好。俞贞女字金明经，二十待年仍未行。明经亡，贞女病。口不欲言心已定，写得一枝祈绝命。不系尺五组，不赴清泠渊。儿身虽可捐，母意殊拳拳。十旬百药终无效，儿虽死贞不伤孝。英英女贞树，郁郁冬青枝。上有六出花，下有五色芝。君不见断肠可续死可生，不若此木尤坚贞。良人无年妾命促，手握此花方瞑目，万古贞心托贞木。
好事近
作者：洪亮吉
朝代：清
体裁：词

抱处恍如无，柰小语心尤怯。梦里有谁知觉，红上双双颊。三更碧月淡纱帷，凉把重衾压。欲诉二年情事，和泪开吟箧。
如梦令
作者：洪亮吉
朝代：清
体裁：词

帘外日迟风簸。帘内粉消香涴。未惯是樗蒲，输了更抛金锁。还我。还我。莫被小鬟猜破。
如梦令 其一 十三日侵晓过碧浪湖
作者：洪亮吉
朝代：清
体裁：词

龙气出波冉冉。鸂鶒鹭丝皆闪。海日未升时，几片断霞如斩。休喊。休喊。惊破一群鹅胆。
如梦令 其二 十三日侵晓过碧浪湖
作者：洪亮吉
朝代：清
体裁：词

剩得晓星数颗。芒角出同谏果。尚未破天光，水碧尽将鱼裹。孤坐。孤坐。千尺浪中一我。
妇长舌
作者：洪亮吉
朝代：清

臣粘罕，臣兀术，夫长脚，妇长舌。
孔雀群
作者：洪亮吉
朝代：清

孔雀，孔雀。头珠悬，尾翠压，朝飞暮飞与人狎。蛮中不识文禽尊，呼作家鸡与野鸭。毛霏霏，羽堪衣。尉犁山北不可栖，雀乎何不东南飞。
孙司马鉴招同彭军门廷栋书副将麟饮署西诸葛台并角射至二鼓乃返
作者：洪亮吉
朝代：清
体裁：古风

阑干曲处林阴直，官里春閒试鸣镝。平坡十顷吹细香，日色袅袅垂鹅黄。笛声初停鼓声警，舫屋深深若居井。忽地排空雨作丝，梨花白得春无影。
孙总戎廷璧坐上即席赋赠二首并忆亓总戎九叙四川军营·其一
作者：洪亮吉
朝代：清
体裁：七言律诗

万顷洪涛艇似梭，相逢先唱定风波。山中共说支离叟，天上同魁甲乙科。话旧半皆沦宦海，溯源先已到黄河。狂吟痛饮三更尽，衣上分明烛泪多。
孙总戎廷璧坐上即席赋赠二首并忆亓总戎九叙四川军营·其二
作者：洪亮吉
朝代：清
体裁：七言律诗

猎猎营前秋雨斜，将军筵上说龙沙。何曾一醉轮台酒，忆昨同乘博望槎。薄谴最怜家似梦，感恩新觉鬓添华。谁知万里归来客，依旧军门听晓笳。
守冻双河口竟日对锡山喜赋
作者：洪亮吉
朝代：清
体裁：古风

平时祇觉山容峭，不识玲珑石千窍。今晨看山山益奇，九峰高处鸟不飞。半宵棱棱朔风骤，雪压白云如絮皱。更残缺月上岭时，云白与雪光参差。霜加浓，雪增厚。衬得空林鸟巢瘦，三日冻云难出岫。
守风西梁山竟日
作者：洪亮吉
朝代：清
体裁：古风

云从西走东，顷刻一山出。回瞻东梁山，复向云表没。宁惟南下少，北去帆亦绝。樯乌与林鹊，对语较清切。荒庵悬陟岸，正昼色如漆。我倦亦枕书，陶然醉终日。
安南扺安姑作
作者：洪亮吉
朝代：清
体裁：七言律诗

几日西风扑面吹，濛濛尚有柳丝垂。鸠方逐妇天偏霁，马到安姑路转危。渴思乍拈篱畔橘，闲心还读道旁碑。山程红烛谁相迓，却喜前村月半规。
安平行馆见梅
作者：洪亮吉
朝代：清
体裁：七言绝句

轻裘觉暖寒犹浅，峻岭初平路转叉。独坐小窗斜日里，胆瓶风拆一枝花。
安金藏
作者：洪亮吉
朝代：清

中兴唐祚说五王，论功不及安金藏。
宗忠简祠
作者：洪亮吉
朝代：清
体裁：七言律诗

六百年来气不磨，江干遗庙郁嵯峨。迎门九派东归海，卧榻三呼北渡河。梦里铜驼馀涕泪，望中铁骑敢经过。刘琨祖逖应同传，未了忠心尚枕戈。
宜城
作者：洪亮吉
朝代：清
体裁：五言律诗

一路沿江转，随帆到郭门。灯明小河集，县古大堤村。欲饮宜城酒，偏贻京口尊。壁间诗句在，三复忆狂孙。
宜速断
作者：洪亮吉
朝代：清

禁林半夜愁乌号，深宫一举双鸱枭。鸱枭食母獍食父，假以羽翼授以刀。斋宫门开烛未灭，举几一挥指齐裂。湛之不断江湛迟，陛下裁弟难裁儿。难裁儿，已杀父。嗟嗟双鸱枭，更假一鹦鹉。
客中雨夜不寐起坐读吴祭酒锡骐近所寄诗
作者：洪亮吉
朝代：清
体裁：七言律诗

谁怜奉倩最伤神，起坐披书屡欠伸。垂老仅馀囊底智，独醒时啖果中仁。閒将晴雨占庚子，未许雌雄判甲辰。正是客怀凄断处，玉梅窗外影横陈。
客句容署中以县试不得出寄孙大
作者：洪亮吉
朝代：清

梦醒空自惜年华，法鼓声声报晚衙。两度总惭巢幕燕，一春只看隔墙花。窥灯鼠怯穿衣桁，绿壁虫惊落画叉。我自怀人不能寐，高吟时复振窗纱。
客夏孙总戎廷璧约游东山以事未果新正八日访梅邓尉因便诣衙斋值他出不遇两公子留住信宿意甚勤挚爰留别二首并呈总戎·其一
作者：洪亮吉
朝代：清
体裁：五言律诗

为有将军约，来随估客槎。半帆悬雪月，百里走风沙。公子欣除舍，疏梅正作花。夜阑银烛里，留与斗新茶。
客夏孙总戎廷璧约游东山以事未果新正八日访梅邓尉因便诣衙斋值他出不遇两公子留住信宿意甚勤挚爰留别二首并呈总戎·其二
作者：洪亮吉
朝代：清
体裁：五言律诗

忆昨吴淞浦，楼船出海迟。枕戈时待旦，横槊偶题诗。岂意萑苻泽，频烦组练师。报恩知有在，莫惜鬓如丝。
宿乾元观有怀孙兵备星衍
作者：洪亮吉
朝代：清
体裁：七言律诗

百转千回历郁冈，跨驴前事渺难忘。曾携天上神仙侣，来憩山中宰相堂。今日故人分出处，更怜馀子半存亡。蓬莱海水都清浅，毕竟谁寻驻景方。
宿京口于徵君宗林宅
作者：洪亮吉
朝代：清
体裁：七言律诗

日月双丸竟若梭，此愁难遣酒销磨。癸辛杂志从头读，丁卯荒桥接踵过。邻舫乍惊歌小海，寓楼偏苦逼长河。淹留信宿非无事，课得侯芭奇字多。
宿慧聚寺山房
作者：洪亮吉
朝代：清
体裁：古风

寺门望殿楼，楼迥若天上。一松蟠殿角，高复出千丈。山僧导客行不休，石屋转出青松头。客行开窗玩松顶，下视僧房若居井。秋衾铺月梦不成，一夜枕七皆松声。松耶云耶不能省，月里千重百重影。三更辟户礼上真，北斗正南来瞰人。
宿杨老驿
作者：洪亮吉
朝代：清
体裁：古风

雨山中间夹一驿，驿路如绳尽高出。山凹忽现数百家，瓦屋鳞鳞若居穴。下山欲向桥南住，水碧堤青渺无路。更残绕砌空百回，新月不过山冈来。
宿沙枣泉
作者：洪亮吉
朝代：清

伊犁三月三，哈密六月六。风日固自佳，其奈客幽独。今宵宿沙枣，马病扰心曲。挥扇急出门，临流看飞瀑。林长久延伫，石喜可容足。鸦巢厌人影，月出景相逐。双燕更有情，更残导归宿。
宿沙溪行馆·其一
作者：洪亮吉
朝代：清
体裁：七言绝句

依然下马历重扃，宛转房廊屈曲屏。添得蛮中一旬雨，屋头山比去年青。
宿沙溪行馆·其二
作者：洪亮吉
朝代：清
体裁：七言绝句

风光都被乱云遮，水阁南头路较赊。看到小桃红尽处，夕阳几点着归鸦。
宿海棠庭院
作者：洪亮吉
朝代：清
体裁：古风

墙头香气时飘忽，骑马入门丝雨歇。春风亭外二分花，夜色帘前半规月。梨桃杏李春事忙，参差一亩横海棠。三更窥径花如活，红气入窗蒸梦热。
宿澧州行馆夜雨因柬州守方维帺
作者：洪亮吉
朝代：清
体裁：五言律诗

昨来行馆宿，蕉柏雨纵横。更漏分明处，思君吏术精。一麾今出守，三拜昔知名。他日涔阳浦，弥添望远情。
宿路团行馆
作者：洪亮吉
朝代：清
体裁：七言律诗

使节遥从柳外村，一间茅屋侣鸡豚。妖禽入树花先颤，薄雾吞帘镜亦昏。吹梦夜风寒有影，接天春水月无痕。柴扉莫谓谁来款，宵半惊雷欲劈门。
寄张绍南
作者：洪亮吉
朝代：清

只隔桥南北，离居未得同。酒魂沉盏绿，春梦压灯红。念尔孤生蒂，怜余独转蓬。乡心与流水，日夕向川东。
寄王大令复
作者：洪亮吉
朝代：清
体裁：七言律诗

南来已是一旬驰，真拟匆匆入偃师。河外土风堪作宰，洛中人日偶题诗。何因祖客筵前酒，转忆孙郎帐下儿。几许笙歌两行烛，昵人魂梦忆多时。
寄石太守韫玉
作者：洪亮吉
朝代：清
体裁：五言律诗

闻说东川守，骑驴过百城。书仍寄旁午，地未塞夷庚。启事人先悚，登坛众尽惊。巴渝兵火地，何以慰疲氓。
寄酬曾都转见题荷戈集诗二首·其一
作者：洪亮吉
朝代：清
体裁：七言绝句

记程一万六千里，葱岭遥遥接蒜山。今日竹西歌吹地，又从吟榻梦阳关。
寄酬曾都转见题荷戈集诗二首·其二
作者：洪亮吉
朝代：清
体裁：七言绝句

我于经阁论心久，君已诗坛驻足牢。绝似邺中诸子会，主人吟比客吟豪。
寄长兴邢大令澍二首并柬李司马赓芸·其一
作者：洪亮吉
朝代：清
体裁：七言绝句

故人久宰长兴邑，逐客新游消夏湾。甚欲牵船远相访，斜阳影外浪如山。
寄长兴邢大令澍二首并柬李司马赓芸·其二
作者：洪亮吉
朝代：清
体裁：七言绝句

年前寄我长笺好，逋峭文章擅一时。更忆南荒李司马，同官同榜两经师。
寒风送别图送张太守凤枝南归·其一
作者：洪亮吉
朝代：清
体裁：七言绝句

名山人日记勾留，乘兴聊同麋鹿游。一度巷门重问讯，麻衣如雪感蜉蝣。
寒风送别图送张太守凤枝南归·其三
作者：洪亮吉
朝代：清
体裁：七言绝句

易水千年事巳陈，歌声犹若绕梁尘。何妨更举前修例，皆白衣冠送此人。
寒风送别图送张太守凤枝南归·其二
作者：洪亮吉
朝代：清
体裁：七言绝句

归及江乡五月时，北堂正好梦孤儿。思君欲赠忘忧草，不向风前折柳枝。
寒食偶成
作者：洪亮吉
朝代：清

伊犁河上值清明，东距关门尚百程。今日万山深处坐，雨花如梦扑帘旌。谁向洋川纪岁华，沿门都已采新茶。山中春事忙如许，桃李先开半月花。日午山窗睡起迟，东风吹梦入游丝。愁无一架秋千影，閒煞满庭红杏枝。衰迟未敢说春愁，枨触莺花忆旧游。只有白云知我意，随风都到海东头。
寒食偶成·其一
作者：洪亮吉
朝代：清

伊犁河上值清明，东距关门尚百程。今日万山深处坐，雨花如梦扑帘旌。
寒食偶成·其三
作者：洪亮吉
朝代：清

日午山窗睡起迟，东风吹梦入游丝。愁无一架秋千影，閒煞满庭红杏枝。
寒食偶成·其二
作者：洪亮吉
朝代：清

谁向洋川纪岁华，沿门都已采新茶。山中春事忙如许，桃李先开半月花。
寒食偶成·其四
作者：洪亮吉
朝代：清

衰迟未敢说春愁，枨触莺花忆旧游。只有白云知我意，随风都到海东头。
寒食出安顺府西门校射
作者：洪亮吉
朝代：清
体裁：古风

闭门甫经旬，芳草巳如积。黄花瀰平畴，春露晓逾白。青山迎道左，湿翠马头滴。辟圃三里馀，朝晴试骑射。堤旌红闭野，岸柳绿窥隙。山鹊闪画弓，林乌占门戟。于焉心寄赏，观者足若植。惭无养生技，敢论扶风德。聊记在蛮方，西郊度寒食。
寒食出游词
作者：洪亮吉
朝代：清
体裁：古风

墙头无雨声，墙下无草色。杏花一枝空复情，薄暝吹香作寒食。春衣初试欲出门，东风吹尘日已昏。天娇南去路如掌，杨柳缺处藏春坟。春坟高高尽尺五，贴遍纸钱知有主。桥西燕子飞不停，啄得几家坟上土。啄残坟上土，来作梁间尘。堂前宴客开酒樽，即是扫墓归来人。世间行乐皆如此，一边生人一边死。消沉代谢那得知，冷眼却输双燕子。东风吹尘日向西，燕子亦逐游蜂飞。成团蝴蝶出门去，屋角几树桃花低。城陀高低土无隙，高种花枝下栽麦。老翁往岁食有馀，麦穗既黄桃实赤。今年无雨桃少华，麦陇三月飞黄沙。关心岁事各惆怅，令我兴尽思还家。归来闭户同谁语，一枕轻寒夜如许。忽惊飞梦到江南，借得鹁鸪来唤雨。
寒食大定试院试威宁等三州童生竟日坐听事作
作者：洪亮吉
朝代：清
体裁：七言绝句

日午台前试裌衣，柝声清脆掩双扉。多应人气烝如雨，惹得梁禽触纸飞。
寒食巳刻赵兵备翼招同赵比部绳男蒋太守熊昌庄宫允通敏陈大令宾刘宫赞种之小饮山茶花下即席赋赠
作者：洪亮吉
朝代：清
体裁：七言律诗

万花红处屐初停，胜踏桥南百草青。此树果然同昼锦，故交先已若晨星。才奇耻著谈龙录，屋广仍馀旋马厅。何幸洛中耆老会，始衰先得附颓龄。
寒食早得家书偶题二绝寄南中小儿女·其一
作者：洪亮吉
朝代：清
体裁：七言绝句

莫怪寻常莺燕猜，踏青时节未花开。钩帘欲访春消息，却值江南驿使来。
寒食早得家书偶题二绝寄南中小儿女·其二
作者：洪亮吉
朝代：清
体裁：七言绝句

平堤一色绿初铺，四月江乡画不如。遥忆风前小儿女，紫藤花下读家书。
寓中独坐
作者：洪亮吉
朝代：清
体裁：古风

荒园倚古井，三折远市尘。傍屋十数株，鸟巢多于人。萧然一径东南好，岂止无花且无草。堆檐黄叶一尺深，下有著书人不老。
寓兴·其一
作者：洪亮吉
朝代：清
体裁：古风

一身从何来，父母之所卑。既须建修名，亦以绵世系。受全归亦全，所系实非细。瞢然魂魄化，仍与亲附丽。一一返厥原，同归天与地。形骸既速化，齿骨朽亦易。留贻世间者，不灭惟此气。
寓兴·其七
作者：洪亮吉
朝代：清
体裁：古风

家储万黄金，或者有忧色。行乞得数钱，陶然乐昕夕。贱者未必非，贵者未必得。置身丰歉外，庶不为物役。钟乳一千两，胡椒八百石。纵如彭祖寿，亦恐难毕食。徒然使后来，笑声千载剧。
寓兴·其三
作者：洪亮吉
朝代：清
体裁：古风

天地虽至大，物力本不多。惟兹樽节心，为能养天和。日食数万钱，远闻王与何。飞走不得逃，高下设网罗。曾誇鳖重裙，兼诩四足鹅。风俗近益奢，背峰炙明驼。俊味罔不登，搜及燕雀窠。末流心窃忧，讵敢扬厥波。非有求福心，又岂惧谴诃。甘受鄙吝名，不敢知其佗。
寓兴·其九
作者：洪亮吉
朝代：清
体裁：古风

北辕穷大宛，西辔隃栈阁。洪河狎蛟蜃，沧溟截鲸鳄。回思至危境，亦即寓至乐。岂惟豁双眸，胸次亦已拓。丈夫处闾巷，百事苦束缚。终年心赏处，仅止一丘壑。低瞻惭赤鲤，高视愧元鹤。宁知辘轳屩，天外亦飞落。平生无别嗜，有景必搜索。生当恣游览，死即安冥漠。一世谁最愚，南山石成椁。
寓兴·其二
作者：洪亮吉
朝代：清
体裁：古风

古人善读书，书亦本来少。经年可卒业，不必彻昏晓。沉酣六经外，袐籍偶搜讨。方书亦无几，素问及本草。百二十国书，一一名作宝。少才能肆力，多即难见巧。陈编逮今日，富至不胜考。所以无用书，空资蠹鱼饱。
寓兴·其五
作者：洪亮吉
朝代：清
体裁：古风

新进喜事人，不可位相将。持其一偏见，遑复计得丧。纷然变成法，毕竟无一当。古来大圣人，贵述不贵创。周官不善读，邪说复首唱。青苗市易行，天地为播荡。巴东亦不免，时露好事状。伟哉无口瓢，此乃真宰相。
寓兴·其八
作者：洪亮吉
朝代：清
体裁：古风

少岁盛意气，不愿为词人。垂老筋骨衰，勤力始作文。投荒昨归田，松菊仅有存。亲亡逮卅年，兼复鲜弟昆。偕老愿亦违，骨肉满墓门。尚幸一室中，不乏子与孙。久客偶一归，旨酒又巳温。仆婢立我前，劝我尽一樽。慰劳固多方，嚬笑恐未真。欲营山水区，庶毕劳瘁身。持此一寸心，不死期报恩。
寓兴·其六
作者：洪亮吉
朝代：清
体裁：古风

侧闻飞仙人，上者居列洞。骑龙跨凤外，顽石亦能控。游行一世间，风伯自迎送。怡神虽足乐，于世究无用。况经年五百，劫数亦殊重。我意不谓然，隃糜复时弄。空言如有裨，后世亦讽诵。无为守丹灶，宁可抱酒瓮。化人王无功，日昨屡入梦。沉冥虽巳久，颜色益飞动。醉乡苦无书，为写酒德颂。
寓兴·其十
作者：洪亮吉
朝代：清
体裁：古风

束发事结交，良友堪悉数。文章与谈宴，各有投合处。立身复不同，分道各驰骛。扬雄性沉默，逡秀欣世务。君看华与管，始合分末路。彼此不必非，邪正性所赋。即如同学者，意见亦参互。王何标理解，张赵崇传注。玑称善名物，曜乃详训诂。一得皆可传，无须学跬步。君看天上星，东西各分布。飞何必嗤走，赤亦难诮素。绝交论亦褊，故者无失故。
寓兴·其十一
作者：洪亮吉
朝代：清
体裁：古风

学术尚周孔，治术尚黄老。汉家西京前，异说不得扰。官皆核名实，学亦具师表。黄初尚元言，配老乃以庄。治术日以颓，沿流益荒唐。明道崇理学，升孟以配孔。专门学益希，语录衍千种。寥寥一千年，感此风教殊。实政罕逮民，私心竞师儒。谁祀周元公，谁读轩辕书。
寓兴·其四
作者：洪亮吉
朝代：清
体裁：古风

学术本一途，后乃判释道。魏收最无识，作史列三教。三教中复分，十百富名号。争奇仍斗捷，一一欲建效。遂令清净域，无事亦争剽。民生半无业，物力因已秏。合一纵甚难，何不各守要。兼收更非计，分路或同到。惟求心所安，誓不惑果报。
对月
作者：洪亮吉
朝代：清

铜铺蚀月月不流，晓星对户如凝眸。此时灯影薄于纸，金鸭炉中瑞烟死。东家西家蒙蝴蝶，孤客夜长闻落叶。何当反影入潭底，唤起老龙吟海水。
封狼胥
作者：洪亮吉
朝代：清

朔风一夜长城倒，百万甲兵如电扫。石头城上烽连天，不见居人见秋草。秋草秋肥胡马骄，江南地赤总无苗。雍徐白骨连青冀，又见催书集飞骑。君不见耕当问奴织问婢，封狼居胥亦何易。
射堂即事·其一
作者：洪亮吉
朝代：清
体裁：五言绝句

出郭濛濛雾，林乌背客啼。梨花三百树，白到射堂西。
射堂即事·其三
作者：洪亮吉
朝代：清
体裁：五言绝句

极目望层城，春融万家屋。祇觉远天低，靡靡接新绿。
射堂即事·其二
作者：洪亮吉
朝代：清
体裁：五言绝句

隔岸坡陀好，人希马作群。过桥飞矢急，穿破一溪云。
射堂即事·其四
作者：洪亮吉
朝代：清
体裁：五言绝句

山楼鼓角忙，归骑出横塘。无数春人影，斜阳落女墙。
将乞假南归仍于行寓种花莳藕以贻来者戏题壁一首
作者：洪亮吉
朝代：清
体裁：古风

双桥口，栽新柳。乞归未遽归，更种横塘藕。寥寥春风，不过短墙。团团明月，刚满曲廊。桃花蹊，李花堤，海棠一株香绝奇。黄蔷薇，红郁李，紫藤花牵北窗里。君不见月月花开主人喜，种花人隔三千里。
将出都门留别黄二·其一
作者：洪亮吉
朝代：清

抛得白云溪畔宅，苦来燕市历风尘。才人命薄如君少，贫过中年病却春。
将发上海寄王博士芭孙
作者：洪亮吉
朝代：清
体裁：古风

我乘松江潮，欲泊松江郭。殢人连日酒，酒醒潮已落。仙人海上忽见招，要看六月飞寒涛。搜岩剔壑匪无事，窟穴恐有潜蛟逃。閒中宾从閒台榭，难得群公政多暇。溪南笑指白云生，别有故人庐此下。
将扺南笼道中作
作者：洪亮吉
朝代：清
体裁：古风

羊场驿外千山乱，一郡如巢突天半。蓝舆百折入郭门，细水中分两峰断。高低半日坡难上，斜处却留行客馆。尤愁马瘦蹄应碎，不觉役疲肩屡换。居然一巷深如井，对面楼台若居岸。如龙松柏竞瞰城，幸有女墙高处判。巳看日没繁星景，难得雪天挥雨汗。双旌早驻前山麓，一屋尤为众峰冠。排衙才了且赋诗，百尺龙山作吟案。
将扺荆蓬塘
作者：洪亮吉
朝代：清
体裁：古风

诚知山百折，每折非意想。飞瀑间一层，泠泠愈神往。茅斋云际逗，绝壁倚仙掌。十月花尚红，松涛落清响。山田欣倍入，石囷列三两。岂仅人事饶，鸡豚藉生长。儿童乘冬隙，倚户结丝网。相约捕渚鱼，烹鲜佐樽盎。
将扺镇西卫
作者：洪亮吉
朝代：清
体裁：古风

两山离百步，中挂一绝壁。人攀厓树上，碎石伤马膝。穿云过深涧，飞露洒如雪。高下千级田，濛濛漾朝日。房廊临水好，云向枕边出。茶树花亦香，迎人下山歇。
将扺黎平历滚马坡诸险
作者：洪亮吉
朝代：清
体裁：古风

古州及黎平，天黑少白日。忽然云际一闪红，天外雷惊劈山出。沿山巨石悉欲崩，转眼巳失千家村。白云茫茫时吐吞，阴厓束人疑鬼门。一坡直下如注矢，削壁棱棱仅容趾。舆夫叹息何至此，呼吸真堪判生死。峰形中断裂若沟，鞭马一跃愁回头。前峰行完后峰起，上欲摩天下无底。眼前亲切云雾生，足底忽巳开山城。君不见平冈鳞鳞铺万瓦，突起一峰名滚马。
将抵西溪·其一
作者：洪亮吉
朝代：清
体裁：七言绝句

欹斜石径杳难通，来往轮蹄若蹈空。却好一村居谷底，爨烟开处万花红。
将抵西溪·其二
作者：洪亮吉
朝代：清
体裁：七言绝句

冥濛晓露湿花心，欲到桥西路莫寻。三两鹭丝明似雪，隔溪飞不破春阴。
将至东山作
作者：洪亮吉
朝代：清
体裁：古风

沿山半日行，欣此岩壑美。微觉风北来，千帆皆贴水。濛濛鸥鹭影，一半出芦苇。亦有蚱蜢舟，船沿坐乌鬼。篷窗展衾枕，客倦卧移晷。神澹梦亦清，经时绝尘累。
将至大鱼塘山行
作者：洪亮吉
朝代：清
体裁：五言律诗

水声湍急处，山亦让溪流。只此万峰隙，何来一叶舟。石潭鱼琐碎，竹径鸟钩辀。正觉孤吟好，黄梅发岭头。
将至安阳先柬赵大令希璜二首·其一
作者：洪亮吉
朝代：清
体裁：七言绝句

寻常三五团栾月，自到牂柯见未曾。料得邺中元夜好，故人应为剪春灯。
将至安阳先柬赵大令希璜二首·其二
作者：洪亮吉
朝代：清
体裁：七言绝句

尔许情怀渐不支，屏除丝竹已多时。还能与斗筵前酒，可有孙郎帐下儿。
将至慢溪塘
作者：洪亮吉
朝代：清
体裁：古风

漫溪途犹危，绝巘立斥堠。心疑不能到，再转谷已凑。遵坡何汹汹，云出与石斗。不知云起落，但觉一山皱。前行涂转晦，时见涉波兽。浓绿复万重，密林无正昼。
将至掌溪塘道中·其一
作者：洪亮吉
朝代：清
体裁：七言绝句

历遍危冈陟浅沙，沿江途细欲如麻。蛮乡秋尽饶春气，十月犹黄菜甲花。
将至掌溪塘道中·其二
作者：洪亮吉
朝代：清
体裁：七言绝句

客程难得片时閒，稳卧蓝舆出险关。欲剩心情看江水，垂帘行过几重山。
将至旌德赵兵备翼枉诗相饯未暇报也山馆无事戏作长句柬之并约同游黄山
作者：洪亮吉
朝代：清
体裁：古风

逐臣初归恋乡土，日日醉眠肠欲腐。有花即向花前饮，不问谁宾复谁主。少年英英丁与陆，跌宕文场气颇粗。就中我敬西头赵，七十高年健如虎。哦诗一字不相让，往往雷霆杂吞吐。牡丹八首尤奇绝，老笔转能生媚妩。百年文献差不愧，一辈宾朋试重数。忘筌庄叟善高论，荷锸伯伦称大户。沈吴近又结诗社，刘蒋频招宴花圃。赛神我忆月廿三，竞渡人喧日端五。波光已觉净如绮，笔力复看强过弩。座中诗派判唐宋，壁上兵锋看秦楚。危词纵累十二棋，定律不差分寸黍。便教长乐严刁斗，敢与淮阴斗旗鼓。强梁几欲扛周鼎，弱肉何堪试萧斧。丛讥杜老作诗瘦，转学荀卿著书苦。此来百里程迢递，实避千言气莽卤。仍携季豹同趋塾，未碍伯鸾居赁庑。万山已距南来辙，一屋祇开东向户。三天子障肩堪并，五老人峰头复俯。云光破晓嵌眉睫，清气历时充肺腑。耻同词伯竞坛坫，可许散仙居洞府。狂游尚未卜时日，鄙意终须待侪伍。我餐黄独才匝月，君跨青骢去何所。名山欲入先鼓兴，此老若来当步武。朱砂泉记仍可续，红杏原诗不须补。缓程水定由青弋，回路岭仍登白纻。狂思策蹇升龙脊，醉或然犀烛牛渚。馀閒并可觅酒人，得暇未妨谈食谱。君如爽约当有说，意必两端持首鼠。踪疲既畏行客笑，句劣或恐山灵侮。兴公果系天机浅，安石辄为人事阻。纵然曳踵看山色，应悔埋头住江浒。溪南帆席不肯挂，屋北降旗定须竖。归时掷示一巨编，让我长歌擅今古。
将至波州汎行入一山转转不得出林木甚美为小憩少顷乃别
作者：洪亮吉
朝代：清
体裁：古风

沿溪北折山如梦，浓绿堆林欲无缝。忽然树杪一线开，穴底倒射天光来。一村松竹复疑绘，鸡犬亦杂居楼台。林阴染黛山成幄，我酌水泉疑漱玉。君不见炊光上与云头平，烟火亦彻仙人扃。他时纵复得霞举，誓与此山通性灵。仆夫催行三十里，我坐松阴不能起。卜邻结宅亦虚言，但假十日山中眠。
将至泰安于崔庄驿壁敬读太上皇遗诰泣赋一首
作者：洪亮吉
朝代：清
体裁：古风

平明欲出门，青气已四布。崔庄行廿里，木末天始曙。惊传上皇诰，涕泣满行路。黄缣曳三丈，急递颁镇戍。山崩川复溃，此事关气数。兹方当孔道，八见翠华驻。成功告天地，神亦被休祚。今来山色改，惨戚若蒙雾。时当春仲后，急雪匪无故。神人哀痛切，井邑先缟素。微臣等虮虱，夙昔感恩顾。俄焉惊遏密，旬日急奔赴。山灵鉴微诚，恍若导前步。百里行不休，横流马惊渡。
将至洋川书院先诣郭北谒别先茔
作者：洪亮吉
朝代：清
体裁：七言律诗

经年方觉定羁魂，松柏萧萧谒墓门。已分头颅行万里，仅留皮骨反孤村。长愁拟共张平子，妙德惭无袁悯孙。挥泪更从原北望，鹁鸪声里上朝暾。
将至消夏湾在新塘守风晚值雷雨
作者：洪亮吉
朝代：清
体裁：六言诗

一湖水欲入船，一湖风欲揭竿。雨沉沉三十里，消夏湾在波厎。
将至清溪县上岭
作者：洪亮吉
朝代：清
体裁：五言律诗

障坡千万树，不觉有山城。忽讶鸟巢外，时飘人语声。拨云看塔峻，映柳识桥横。及渡清溪水，方知水色清。
将至烂泥沟上岭
作者：洪亮吉
朝代：清
体裁：五言律诗

四山飞瀑合，鸟亦误西东。乍劈林梢绿，遥分寺角红。几家波影外，终日雨声中。绝险蓝舆折，尤防扑面风。
将至石阡道中
作者：洪亮吉
朝代：清
体裁：五言律诗

水西林坞好，迢递隔东村。偶跨水牛渡，閒从石峤蹲。岭穿疑有路，云定不知门。清绝垂纶叟，忘机坐竹根。
将至荆州先柬太守崔丈龙见
作者：洪亮吉
朝代：清
体裁：古风

昔年判邬镇，昨来佐临安。我皆骑驴来，访旧河之干。痛饮曾几时，丈人复原官。郎君昨来称使星，次者近复成明经。刘纲夫妇鬓犹绿，往往联句开中庭。桼前五辈吾皆识，阿四形疲阿三瘠。因君我复念存亡，痛哭东山谢安石。我今行役敢厌遥，昔者司寇驰星轺。相传一日行五驿，髀肉总向忙中消。棱棱执法原无碍，过峻差贻后时悔。王令先悲少子亡，郑公幸有孤孙在。此州地大甲楚中，城险况值江流冲。五年民气未全复，所愿吏好年常丰。尚书用法公施惠，法立民方识慈爱。但使遗黎说有瘳，何妨大府称无害。武昌欲往道苦迂，我视荆郢兼程趋。心知尺一定相迓，果有驿使来通衢。谈深夜久殊难别，驻马卸装谋久歇。酒酣试问座上人，量好何如浙西曰。我持使节难久停，明日送我西南程。匆匆更作道旁语，残月欲向衣边明。武陵南去桃源路，回望荆门在何处。一山历尽复一山，不到青天恐难住。
将至螺堰塘
作者：洪亮吉
朝代：清
体裁：古风

白云埋西山，云破花一谷。花光接云气，交处香断续。沿山行十里，稍觉展地轴。高下极水田，参差万畦绿。波流萦折处，台榭亦回复。溪鱼能入市，惊笋穿石腹。日午饭巳香，幽人候茅屋。
将至辰州先柬陈太守廷庆
作者：洪亮吉
朝代：清
体裁：七言律诗

到州巳历百重山，消息应知太守閒。酿酒乍迎千里客，作歌欲化五溪蛮。日边书至颜先启，天上诗成手自删。为问玉堂前度宿，可曾飞梦入壶关。
将至辰州道中望大小酉诸山作
作者：洪亮吉
朝代：清
体裁：五言律诗

施黔江上望，山路劣才通。天压松杉绿，云连橘柚红。缓行长水驿，时见伏波宫。我亦无他愿，书藏大酉中。
将至都匀道中
作者：洪亮吉
朝代：清
体裁：古风

一山途四出，一水流百曲。山奇方碍帽，水冷复紫足。途危舆转稳，空处交竹木。前行皆俯视，一线入山腹。茅檐无冬春，濛濛土花绿。花苗迎使节，半岭注红烛。十里戍鼓鸣，芦笙响空谷。
将至颍水桥
作者：洪亮吉
朝代：清
体裁：七言绝句

高原日午露初收，红叶疏林尚带秋。岸势欲南冈自北，一条清颍向中流。
将至黔西柬州守张同年曾垿一首
作者：洪亮吉
朝代：清
体裁：七言律诗

忆昨相逢渭水边，忠宣门下说齐年。同官万里君尤远，曾宰三峰吏是仙。到处溪山疑绿野，别来京国望红笺。衙斋借榻心殊慰，为我先开卜夜筵。
小冲山·十四夜无月三更后微雨
作者：洪亮吉
朝代：清
体裁：词

一种閒情那得知。乍眠还又起、出门迟。秋镫替月巳多时。三桥走、衣袂雨丝丝。空外影参差。西风吹不断、柳丝儿。昵他燕子说相思。还生怕、燕子笑人痴。
小厓关
作者：洪亮吉
朝代：清
体裁：七言律诗

足底先惊万叠山，半空楼阁自回环。红云堆砌不知冷，白水绕门无用关。日影镜光偏照耀，鸟声人语合绵蛮。差怜送客殷勤甚，七里冈前马未还。
小池春涨
作者：洪亮吉
朝代：清

昨宵惊波来，漂去所著屐。下床方欲索，摸得一双鲫。
小病
作者：洪亮吉
朝代：清
体裁：七言律诗

小病初除偶自思，料应不及少年时。酒能忤客先宜减，墨欲磨人渐不支。妇解药方参服食，儿通选学付钞诗。君亲一例酬难尽，闲处斋心懔四知。
小西湖雅集
作者：洪亮吉
朝代：清
体裁：古风

舫屋三两间，门外立一塔。天风塔上来，泠泠语相荅。案头青绿堆浮屠，脚下十顷环灵湖。灵湖尽处大鱼集，一一网出供山厨。眼前百辈奇人集，海外羁孤亦阑入。归涂星黑雨欲来，空里塔光飞九级。
小重山
作者：洪亮吉
朝代：清
体裁：词

旧日红阑已作薪。玉兰花满树、晒春裙。经过燕子亦嫌贫。呢喃语、故故入西邻。寂寞掩重门。小楼三面暗、易斜曛。屏风吹净十年尘。中还有、两小旧啼痕。
小重山
作者：洪亮吉
朝代：清
体裁：词

梦不分明醒可怜。小楼帘半卷、月初弦。喘声低缓髻斜偏。朦胧坐、误认卜金钱。衾薄忍添绵。旧曾挥泪处、锦仍鲜。拥来都恨夜如年。无眠客、今转羡长眠。
小除前一日祭诗作
作者：洪亮吉
朝代：清
体裁：七言律诗

过江名士渺难求，温峤居然第一流。懒把黄金铸生佛，闲栽碧玉绕新楼。升歌尚有儿能读，斗酒先无妇可谋。谁更殷勤送梨橘，末经沉醉已生愁。
小除夕祭诗作
作者：洪亮吉
朝代：清
体裁：五言律诗

南行逾万里，小岁入三更。爆竹惊心碎，桃花照眼明。祭应遵旧例，醉复尽馀觥。笑向儿曹语，今年帙已盈。
小除日仿唐贾岛例与张同年问陶祭一岁所作诗并属王文学泽为作图各系以诗
作者：洪亮吉
朝代：清
体裁：古风

君诗四百篇，我诗六十首。君诗苦多我苦少，差喜流传同不朽。我年二十登词场，接咏巳有桥西黄。晏公祠内祭诗处，一屋神鬼皆憎狂。生年三十尤奇肆，是日孙郎号同志。笔压南山白额愁，挺锋复把生龙试。燕秦楚赵游何壮，所不能臻祇天上。风月千场酒万场，醉中岁月偏奔放。尔来四十气已降，笔阵敢诩今无双。异才尔复出西蜀，百斛龙鼎邀同扛。前年同客龟山左，我不知君子知我。直待蓬山顶上行，相知一世方能果。我诗与君诗，识者不能别。虽然我自知，与尔陈一一。长江一万里，先泻君门前。若论饮水源，我较输君先。一年三百日，日日有昏晓。若量日出时，我比君家早。君如吸尽江水源，使我门外朝夕无奔湍。我如系住西驰日，令尔屋头终古长如漆。我放白日西，尔蹴江水东。高高下下总无极，与尔分半填心胸。尔笔何处架，青城与蛾眉。我砚何所支，黄山与天台。天公夜半笑口开，馀子位置綦难哉。此时一瓣香，袅入九霄碧。惹得千家与万家，如椽红烛都无色。君不见黄郎，黄郎巳前死，不及见君诗百纸。孙郎虽狂一字无，见尔亦作奇人呼。今宵约不来，苦说有官事。坊西令我走不休，欲拉闲人作陪祭。醉中一客为作图，更遣一客题分书。君不见门前车辙痛扫除，分付郁垒同神荼，今夜俗客不许来催租。
小除日城东晚步
作者：洪亮吉
朝代：清
体裁：七言律诗

百事抛残岁欲终，得闲聊复步城东。念沉清磬一声外，影入归鸦万点中。叠港乍添新雨绿，小楼斜带夕阳红。道人正把双扉辟，知要堂西访寓公。
小除日寓斋卷施阁祭诗作
作者：洪亮吉
朝代：清
体裁：古风

昨年祭诗日，同馆挈仙史。今年祭诗时，阖户仅儿子。一儿读诗业未醇，一儿学选粗有文。呼来筵上作陪祭，不向屋外招诗人。事功一岁惭何有，诗一百篇文十首。偕之作达亦可怜，敢向众中誇不朽。此筵设自我，此例举自唐。浪仙诗句镂肝肾，积岁预恐心神戕。我诗直欲写胸臆，元气未斸何由伤。虽然一日间，检韵亦巳忙。滦河仙鹿北谷羊，作脯聊润诗人肠。南邻诟谇声，北巷市廛沸。吾庐虽冷一事无，尤喜门无索租吏。一诗焚筵前，一诗寄蜀中。狂生避债作台后，预想掩户浮千钟。我行亦返卷施谷，欲仿长江作诗屋。更邀诸老同祭诗，短赵狂孙附癯陆。
小除日更生斋招诸同人祭诗
作者：洪亮吉
朝代：清
体裁：古风

年残风雪寒，良朋悉遄归。如何未入春，石砌已堕梅。东西比邻中，雅有数子才。招来更生斋，相与衔深杯。诸君尽华年，感我草景催。送客复入门，晴阳尚晖晖。
小除日消寒第六集招同张太守凤枝孙刺史文焕陈大令熙藩王参军湛恩暨儿子饴孙卷施阁祭诗即席成六十韵
作者：洪亮吉
朝代：清
体裁：古风

我方谋读书，俗事急除屏。爆竹出我旁，瞿然心始警。起来视林梢，失喜发桃杏。明明红烛燄，一岁去无影。因之思我友，走仆急延请。陈生疲案牍，王子困簿领。孙郎耐繁剧，张叟性刚鲠。穷冬居省会，衣敝鞍不整。居然七千里，聚此数萍梗。岂无还乡梦，隔越万重岭。苍苍四边山，城郭若居井。牛车行鼠穴，一笑等蛙黾。差欣合并数，未觉昏旦永。规船作吟斋，制小�舴艋。兽炭红一炉，先堪辟奇冷。�棚支鼓子，弓弩懒不檠。楗门谁更出，一室乐恬靖。房廊稍曲折，众诧若仙境。堂阿铺长筵，胾脯杂餈䵃。霜螯捣初碎，鲜鲫巳剔鲠。滇榴暨匀橘，兼不弃梨梬。南方来百物，圆�长者螷。岁除饶食品，一一列盘皿。非徒祀心神，藉以压灾眚。明灯悬四角，香炷红耿耿。高杯罗数十，文石及生矿。雄黄镌兕虎，犀角刻菱荇。或如肘生柳，或若瓠有瘿。争先誇大户，蓄意欲吞并。盘飧来陆续，谁识夜巳丙。惭余少孤露，敢说有殊秉。时时避诗债，独处心怲怲。永丰才尤奇，笔早露锋颖。创为小言赋，剖析到句鼆。南笼年六十，齿硬截春饼。虽然能饱啖，不改颜瘦㾪。惟愁酒杯宽，苦语求减省。参军挥千言，尚说才未逞。微知所宗法，天问及哀郢。浙西饶秀士，远复胜汝颍。宰官仁及物，谳狱继张邴。心虽尚宽大，酒政独严猛。藏阄兼拇阵，十九冀徼倖。兴酣开牖望，繁丽富星景。衙斋阔西北，隙地得一顷。虽非二三月，春树巳华靓。儿曹不入座，窗隙屡延颈。大儿粗有笔，颇复爱习静。年来通选学，出语喜彪炳。盘盘祭诗筵，得预良巳幸。小儿才十岁，逃塾每遭打。拦门喧画鼓，日转益顽犷。阿翁防醉仆，座外戏扶绠。酣眠到童仆，百问百不省。皆言沐馀欢，沉湎谁可儆。窗棂头互触，蜡炬险失秉。更阑客辞主，失笑喉复哽。肩舆北风大，各各蔽笭箵。舆前马居后，烂醉戒驰骋。何须更持燎，太白光囧囧。
小除日章大令学濂遣人饷酒时适写岁朝图却寄并附以诗
作者：洪亮吉
朝代：清
体裁：古风

故人念我寒，饷我酒一尊。䦱门不敢应，恐是催租人。催租人不来，送酒人踵至。开颜对使人，汝亦大解事。主人官赤县，骑马日出城。百事逼岁除，犹能念友生。衔杯对盆梅，此意何可报。聊写春风图，博君元日笑。
小除日邀同吴侍读锡麒戴吉士殿泗赵舍人怀玉温舍人汝能方比部体刘舍人锡五伊比部秉绶叶舍人继雯张检讨问陶彭明经蕙交戴礼部敦元集卷施阁祭诗作
作者：洪亮吉
朝代：清
体裁：古风

洪生除日筑两台，餔糟避债人俱来。客来不来岂须速，先注满堂银蜡烛。岁聿云暮兴转高，分半债帅兼诗豪。卷施之门如铁立，百辈申头不容入。侧闻门外客，暗数堂中人，九州仙客萃一门。休嫌坐上宾僚少，闽粤楚吴兼蜀赵。无端聚饮众或嗤，转假旧例称祭诗。多逾二百篇，少乃十数首。吾曹自有传世资，不藉诗篇成不朽。烛花分从肩上飞，蜡泪满满堆春衣。忽惊屋后雷声堕，四面纸窗齐欲破。山雌水母并入肴，远有吴客贻车螯。百壶不嫌多，一觞不言寡，夜半清谈振檐瓦。肉伴貂酒污茵，脱略极处无人嗔。明宵莫守庚申岁，后日早朝才破醉。
少宗伯铁保暨少宰玉保绘联床听雨图属题率赋一篇
作者：洪亮吉
朝代：清
体裁：古风

散人步入蓬莱迟，大茅小茅皆本师。天门不敢与钧礼，却忆抗手同行时。祇疑未换仙人骨，闲扫落花消白日。忽闻天上落吟声，矫首不禁狂兴发。披图乃仿逍遥堂，下直两两登匡床。置身高处莫忘却，但见榻畔左右竹柏摇青苍。谁言天上清闲极，一例苦唫能入癖。他时竹杖或□门，慎莫移床先远客。
屋后圃中莺粟盛开率成一律
作者：洪亮吉
朝代：清
体裁：七言律诗

日日冲帘柳絮风，送春巴觉酒杯空。墙头新月半钩绿，屋后好花三亩红。芳草更萦人迹外，艳阳都在鸟声中。谁怜万里乌孙道，锦样韶光罩郭东。
屠二绅自寻甸州守擢判广南道过贵阳留饮三日醉后赋赠
作者：洪亮吉
朝代：清
体裁：古风

依绿亭边识君日，三十年来五回别。一回握别一倾倒，我越壮年君未老。天怜狂客爱远游，远宦皆出天南头。君行斗大得一州，我亦持节来边邮。囊空衣敝官初改，历尽蛮山饮炎海。北来驿使递一笺，骤阅反疑君左迁。人言宦广胜宦滇，俸入乃逾十万钱。平原坐上多良友，比日谈君不容口。忽然一客来款门，矫首径入无寒温。旁人惊看仆夫笑，三寸曲尘犹在帽。卸装先约欲促装，为尔南去程途长。秋花黄处频高会，一日为谋两回醉。朋来尚未悉姓名，脱口遽巳闻歌声。我行一一为分析，故态狂奴总如昔，不尔先防欲逃席。昨日醉外台，今日醉县中，歌尽百曲倾千钟。新交有嵇陈，旧交忆孙赵，乡语连翩述难了。君不见少岁瞥我去，幸有少岁交。红阑百尺挂酒瓢，恍若醉我城北之山桥。山桥边，即乡社。我距君家不三舍，何日同归醉桥下。
山下访友
作者：洪亮吉
朝代：清
体裁：古风

门前古树分向背，千枝百枝鸟声碎。有时出屋不及冠，头上白云如可戴。兴来欲访溪南友，水鸟鹭丝分作队。桥心甫过鱼惊窜，瘦影亭亭嵌波内。南山云晴北山暗，坐觉一窗殊显晦。野人留客颇勤恳，手剪青青一畦菜。家贫不讳瓶无粟，舍北村南总堪贷。饭馀一晌眠初熟，倏忽怒雷喧水碓。竹中一径穿曾惯，人去鸟来都不碍。零星旧事谈难竟，送过前溪步方退。为言山僻有一龛，明日倘来堪晤对。
山中
作者：洪亮吉
朝代：清
体裁：五言绝句

山中雨半宵，三日足清响。蛙鼓亦上山，寥寥非意想。
山中夜行
作者：洪亮吉
朝代：清
体裁：五言律诗

小雨乍三日，梨花合一村。夜灯红覆屋，春树绿当门。卷幕留禽影，开扉验水痕。更残月将出，山气尚昏昏。
山中夜起
作者：洪亮吉
朝代：清
体裁：五言律诗

山空群动息，木叶已先凋。众响从何至，天风与荡摇。砌凉虫语寂，阁暗鼠声嚣。夜半催人发，新霜幕外飘。
山中相
作者：洪亮吉
朝代：清

华阳梦破生红尘，山中宰相作外臣。芒鞋寻山芝草竟，茯苓屡辱官家命。官家手敕来岩陬，先生不愿金笼头。同时亦有何处士，将须不得臣老子。
山中避暑闻同年曾都转燠将报最入都却寄一首
作者：洪亮吉
朝代：清
体裁：七言律诗

野客空山避暑迟，正闻轺传入都时。西京盐铁何妨论，南国莺花尽入诗。应有功名参计相，最怜风味似经师。爱才一例尤难及，报到平安杜牧之。
山云
作者：洪亮吉
朝代：清
体裁：古风

濛濛四山云，欲出不敢出。回瞻岱宗上，白练飞一匹。一匹白练当空驰，四山出云围绕之。君不见出山为霖未可知，何日更是归山时。
山北寻老君垂云诸洞
作者：洪亮吉
朝代：清
体裁：古风

半月西巳堕，半月东复升。团团满月光，莓苔结三层。一洞嵌碧月，一洞垂紫云。紫云欲下倏复上，离地惊看不盈丈。高低元气若吐吞，一朵突出惊当门。其馀一朵复一朵，忽若雕盘贮新果。朵云尽处叩石钟，复有雷鼓声隆隆。君不见蛮中飞云亦已奇，此洞何止云能飞。洞中英英铺不足，却惹生云夜来宿。
山半访隐君洞
作者：洪亮吉
朝代：清
体裁：古风

此山开何年，此客殊宇兀。形骸生即委，真性任汨没。遂令岩树上，飞鸟性皆拙。想见千载藤，犹缠隐君骨。
山坑
作者：洪亮吉
朝代：清

山根竹鸡啼向晨，催客远梦辞风尘。柔桑翳村出朝日，春水对户思幽人。山川西来忽平旷，锦石都随乱流漾。三家飞雨屋上鸣，四月桃花谷边放。
山坑道中
作者：洪亮吉
朝代：清
体裁：七言绝句

云乍离山日向晨，浣衣津口净无尘。不知头上花齐放，祇觉游蜂恋美人。
山居杂咏·其一
作者：洪亮吉
朝代：清
体裁：古风

白露零有影，白云流有声。静中一相值，倍觉幽兴生。我欲过石桥，眺此残月明。行穿竹柏中，疏钟已三更。空际飞瀑来，忽向足底横。
山居杂咏·其三
作者：洪亮吉
朝代：清
体裁：古风

楼居一何高，高出云百丈。楼前芳草地，一片绿如掌。携灯坐深宵，空此一一想。竹梢穿入牖，坐久不获仰。破晓山鹊鸣，官蛙始停响。
山居杂咏·其二
作者：洪亮吉
朝代：清
体裁：古风

一月不出门，惊笋折衣架。偶然窥北牖，竹密已无罅。山中春仲月，气已若长夏。生徒增日课，所幸仍有暇。意欲校道书，閒从佛楼借。
山居杂咏·其四
作者：洪亮吉
朝代：清
体裁：古风

我从居山中，不复关世事。所苦剥啄声，邮筒有时至。经旬及逾月，排案已鳞次。预拟欲别山，从头一披视。案尘僮不拂，聊用一相试。此僮有机心，不遣案旁侍。